Saya hendak makan bubur, kata Khairy selepas mesyuarat Kabinet

Mesyuarat Kabinet berjalan pagi tadi menjadi perhatian selepas spekulasi semakin bertiup kencang Parlimen akan dibubarkan pada masa terdekat.

Menteri Kesihatan, Khairy Jamaluddin Abu Bakar selepas keluar daripada mesyuarat Kabinet di Putrajaya memberitahu pembentangan Bajet 2023 akan diteruskan juga pada petang ini walaupun terdapat khabar angin mengatakan bakal ditangguhkan susulan pembubaran Parlimen,

“Ya, belanjawan (dibentangkan) petang ini. Ya. Ya,” katanya semasa ditanya wartawan selepas keluar dari pekarangan Bangunan Perdana Putra.

Ditanya sama ada isu pembubaran Parlimen turut dibincangkan dalam mesyuarat Kabinet kali ini, Khairy hanya menyebut beliau mahu makan bubur.

“Saya hendak makan bubur,” katanya dengan nada berseloroh.

Menteri Kabinet dilihat mula keluar dari Bangunan Perdana Putra kira-kira jam 12 tengah hari tadi.

Kenderaan membawa Menteri Belia dan Sukan, Datuk Seri Ahmad Faizal Azumu, ialah antara yang terawal dilihat keluar.

Ketika ini, spekulasi mengenai pembubaran Parlimen terus hangat diperkatakan, malah ada pihak menjangkakan pembentangan Bajet 2023 berkemungkinan tidak akan berjalan mengikut jadualnya pada petang ini.

Terdahulu semalam, Perdana Menteri Datuk Seri Ismail Sabri Yaakob dilaporkan menghadap Yang di-Pertuan Agong dan dikatakan isu berhubung pembubaran Parlimen antara yang dibincangkan dalam pertemuan tersebut.

Bagaimanapun, kenyataan Istana Negara semalam tidak menyebut berhubung sebarang isu pembubaran Parlimen.

Ismail Sabri juga mengunci mulut dan teka-teki berhubung pembubaran Parlimen masih menjadi tanda tanya.


Suntikan vaksinasi harian kini cecah 340,043 sehari, kata Adham

Program vaksinasi negara mencatatkan peningkatan ketara selepas jumlah dos suntikan harian meningkat kepada 340,043 dos sehari setakat semalam, jumlah tertinggi sejak pelaksanaan program tersebut.

Menerusi hantaran di Twitter, Menteri Kesihatan Datuk Seri Dr Adham Baba memaklumkan daripada jumlah itu, 133,286 merupakan pemberian dos kedua.

“Sebanyak 206,757 dos pula adalah pemberian dos pertama bagi tempoh sama,” katanya.

Dr Adham turut memaklumkan lima negeri tertinggi mencatatkan pemberian dos pertama dan kedua semalam adalah Selangor dengan 79,998 orang diikuti Sarawak (59,269), Kuala Lumpur (53,155), Perak (20,759) dan Johor (18,431).


Gangguan sementara bekalan air Selangor di 40 kawasan

Air Selangor memaklumkan hari ini pihaknya sedang melaksanakan kerja-kerja kecemasan pembaikan injap di Jalan Kuching, Gombak, yang terjadi susulan kemalangan jalan raya baru-baru ini.

Kemalangan itu mengakibatkan kejadian injap pecah, bagaimanapun kerja-kerja pembaikan injap bermula pagi ini dan dijangka siap jam 2 petang ini.

“Pelaksanaan kerja-kerja ini bakal menyebabkan gangguan bekalan air tidak berjadual di 40 kawasan di Wilayah Gombak bermula jam 7:30 pagi, 4 Ogos 2023 (Jumaat).

“Kerja-kerja pembaikan ini dijangka siap pada jam 2 petang, pada hari yang sama.

“Bekalan air akan mula disalurkan kepada para pengguna secara berperingkat-peringkat apabila kerja pembaikan telah siap dan sistem agihan utama bekalan air telah distabilkan.

“Bekalan air dijangka pulih sepenuhnya pada jam 3 petang, 5 Ogos 2023 (Sabtu),” katanya dalam satu kenyataan di Facebook.

Menurutnya, Air Selangor akan memaklumkan perkembangan berkaitan dengan insiden tersebut dan senarai kawasan yang terjejas dari semasa ke semasa menerusi semua medium, khususnya media massa.

Pengguna boleh merujuk kesemua saluran komunikasi rasmi Air Selangor seperti aplikasi Air Selangor, Facebook, Instagram dan Twitter atau menghubungi Pusat Perhubungan Air Selangor di talian 15300 untuk maklumat lanjut.

Pertanyaan dan aduan juga boleh diajukan di Help Centre yang boleh didapati di www.airselangor.com dan aplikasi Air Selangor. – Astro Awani


Elak jadi ‘geng plastik hitam’ ketika Ramadan

Jabatan Agama Islam Perak (JAIP) tidak mahu isu ‘geng plastik hitam’ kembali berleluasa menjelang Ramadan ini sehingga boleh menjatuhkan maruah Islam itu sendiri.

Pengarahnya, Datuk Mohd Yusop Husin tidak mahu ‘geng plastik hitam’ menjadi perhatian setiap kali Ramadan tiba.

Beliau berkata, ‘geng plastik hitam’ ini bukan sahaja memalukan Islam, malah menjatuhkan imej Islam pada pandangan masyarakat bukan Islam.

“Geng plastik hitam ini adalah kegiatan membeli makanan di bulan puasa, untuk berbuka puasa. Perbuatan yang tidak elok.

“Ini satu perbuatan yang memalukan. Imej dia sebagai orang Islam di kalangan umat Islam dan yang paling memalukan ialah dia itu memalukan Islam pada pandangan orang bukan Islam,” katanya.

Mohd Yusop berkata, ‘geng plastik hitam’ ini telah menjatuhkan maruah Islam.

Katanya, JAIP telah mengenal pasti beberapa lokasi, terutama di bandar raya Ipoh, yang menjadi tumpuan ‘geng plastik hitam’.


Tiada rayuan dibuat pendakwaan terhadap pembebasan bekas MP Labuan

Pihak pendakwaan tidak mengemukakan rayuan terhadap keputusan Mahkamah Sesyen yang membebaskan bekas Ahli Parlimen Labuan Datuk Rozman Isli daripada pertuduhan menggunakan kedudukan dalam mendapatkan kontrak pekerjaan bagi Syarikat Labuan Liberty Port Management Sdn Bhd (LLPM), lima tahun lepas.

Peguam Muhammad Rafique Rashid Ali, yang mewakili Rozman, ketika mengesahkan perkara itu berkata pihak pendakwaan tidak memfailkan petisyen rayuan dalam tempoh 14 hari daripada tarikh keputusan kes pada 26 Jun lepas, menurut laporan Bernama.

“Berdasarkan peruntukan Seksyen 307(1) Kanun Tatacara Jenayah, tempoh 14 hari itu berakhir pada 10 Julai lepas untuk pihak pendakwaan memfailkan rayuan tersebut,” katanya.

Untuk rekod, Rozman meninggalkan UMNO pada Oktober 2018 lalu dan menyertai Parti Warisan.

Hakim Rozina Ayob telah melepas dan membebaskan Rozman daripada pertuduhan selepas mendapati pihak pendakwaan gagal membuktikan kes prima facie terhadapnya.

Rozman, 59, yang juga Ketua Bahagian Parti Warisan Labuan, didakwa telah menggunakan kedudukan sebagai pegawai badan awam, Timbalan Pengerusi Lembaga Pelabuhan Labuan, untuk mendapatkan suapan iaitu kontrak pekerjaan sebagai operator Dermaga Merdeka Pelabuhan Labuan bagi LLPM, yang bapa dan adik lelakinya mempunyai kepentingan dalam syarikat itu.

Dia didakwa melakukan kesalahan itu di Bilik Mesyuarat TKSU, Aras 9, Kementerian Pengangkutan Malaysia, Jalan Tun Hussein, Presint 4, Putrajaya antara 2.30 hingga 5.30 petang pada 21 Mac 2018 mengikut Seksyen 23(1) Akta Suruhanjaya Pencegahan Rasuah Malaysia 2009 dan boleh dihukum di bawah Seksyen 24(1) akta sama yang membawa hukuman maksimum penjara 20 tahun serta denda lima kali nilai suapan atau RM10,000 mengikut mana lebih tinggi, jika sabit kesalahan.


SOP negeri Fasa 1, 2 PPN dilonggar sedikit

Kerajaan melonggarkan sedikit prosedur operasi standard (SOP) bagi negeri dalam Fasa 1 dan Fasa 2 di bawah Pelan Pemulihan Negara (PPN) susulan perkembangan positif keberkesanan dan kadar vaksinasi negara.

Timbalan Perdana Menteri, Datuk Seri Ismail Sabri Yaakob berkata bagi negeri di bawah Fasa 1 PPN, kerajaan membenarkan kehadiran di pejabat bagi sektor awam ditingkatkan kepada 40 peratus.

“Kebenaran itu adalah tertakluk kepada arahan Ketua Setiausaha Negara (KSN). Untuk perkhidmatan perakaunan juga dibenarkan beroperasi dengan kapasiti 60 peratus,” katanya dalam kenyataan, hari ini.

Selain itu, operasi pasar harian dan pasar awam dilanjutkan dari jam 6 pagi hingga 4 petang tertakluk kepada kelulusan pihak berkuasa tempatan (PBT) dengan pematuhan SOP dan pengawasan anggota RELA atau PBT.

* Waktu operasi bagi Pasar Segar Terkawal (PST) pula akan dilanjutkan dari jam 7 pagi hingga 2 petang.

* Aktiviti berbasikal dan permainan individu yang boleh mengamalkan penjarakan fizikal 2 hingga 3 meter dibenarkan di kawasan kejiranan sahaja.

* Pelabuhan, lapangan terbang, dan sektor logistik dibenarkan untuk beroperasi 24 Jam.

Dalam pada itu, pengoperasian lombong dan kuari adalah dibenarkan dengan kapasiti pekerja hingga 60 peratus tertakluk kepada SOP perlombongan dan pengkuarian.

“Ini bagi memenuhi keperluan projek-projek kritikal yang membabitkan pembaikan dan pembinaan jalan raya, jalan-jalan luar bandar serta persekutuan,” katanya.

Ismail Sabri berkata, bagi negeri yang berada di Fasa 2 PPN, aktiviti penggambaran filem di luar studio dibenarkan dengan pematuhan SOP ketat.

Waktu operasi premis perniagaan pula dibenarkan dari jam 6 pagi hingga 10 malam termasuk ‘specialty stores’ iaitu stesen minyak.


Belajar hormati rakan parti lain, kata Zahid selepas Khalid pertikai pengampunan

Pengarah Komunikasi Amanah Khalid Abdul Samad dinasihati menghormati rakan parti lain dalam kerajaan campuran, kata Datuk Seri Ahmad Zahid Hamidi.

Presiden UMNO itu berharap Khalid dapat membezakan antara pendirian peribadi dengan parti itu secara keseluruhan, ia susulan pemimpin Amanah itu mengeluarkan kenyataan menolak langkah untuk mengampunkan Datuk Seri Najib Razak baru-baru ini.

“Saya harap individu itu (Khalid) dapat membezakan pendapat peribadi dengan pendirian parti keseluruhan.

“Bagi saya, beliau harus belajar menghormati rakan-rakan parti lain dalam komponen Kerajaan Perpaduan,” kata beliau menurut laporan Bernama.

Zahid berkata beliau dimaklumkan mengenai pendirian Parti Amanah berhubung perkara itu selepas mengadakan perbincangan dengan pimpinan tertinggi.

Pada 27 April lepas, Khalid dilaporkan berkata Amanah merayu kepada Yang di-Pertuan Agong dan Lembaga Pengampunan agar menolak permohonan Najib untuk diampun dan dibebaskan dari penjara.

Mengulas lanjut, Zahid berkata Khalid sepatutnya bertemu dengannya bagi mendapatkan pencerahan mengenai pendirian UMNO berhubung isu pengampunan terhadap Najib.

“Jangan hanya baca apa yang tersurat, lihat apa tersirat, ini penting kerana kita dalam parti pelbagai dalam Kerajaan Perpaduan dapat wujudkan keharmonian,” katanya lagi.

Mengenai perkara yang dibangkitkan UMNO Kelantan itu yang mendesak Khalid meminta maaf, Zahid berkata beliau telah meminta kepimpinan UMNO negeri supaya menyelesaikan perkara berbangkit secara baik.

Sementara itu, Timbalan Presiden Amanah Datuk Seri Salahuddin Ayub yang ditemui ketika menghadiri sambutan Aidilfitri itu berkata beliau mewakili parti Amanah memohon maaf terhadap kenyataan yang dikeluarkan oleh Khalid itu.

“Kadang-kadang kita terlanjur dan tiada malunya untuk kita memohon maaf sekiranya ia melukakan. Elok kita selesaikan dan move forward untuk perpaduan negara dan juga rakyat,” katanya yang merupakan Menteri Perdagangan Dalam Negeri dan Kos Sara Hidup.


Kena jaga hati parti dalam kerajaan, PM ulas jika bekas ahli UMNO masuk PH

Mana-mana parti dalam Pakatan Harapan (PH) sekiranya mahu menerima pemimpin UMNO yang dipecat perlu membuat pertimbangan yang wajar, kata Datuk Seri Anwar Ibrahim.

Pengerusi PH itu berkata perkara yang lebih penting adalah menjaga perpaduan dalam kerajaan campuran ketika ini, ia selepas parti anak muridnya, Datuk Seri Ahmad Zahid Hamidi bertindak memecat beberapa pemimpin utama dan menggantung ratusan ahlinya baru-baru ini.

“Ia perlu menjaga kerukunan, kedamaian dan perpaduan Kerajaan Perpaduan, kita akan beri pertimbangan yang lebih luas,” katanya dipetik laporan Bernama.

Bagaimanapun, Anwar berkata setakat ini masih tiada bekas pimpinan UMNO yang dipecat menyatakan hasrat untuk bersama PH.

“Setakat waktu ini, masih belum ada sebarang pelawaan untuk ahli (UMNO) yang dipecat itu untuk bersama PH.

“Sekiranya ada, kita akan teliti dan tentunya mendapat pandangan pimpinan lain,” katanya lagi.

Pada Jumaat, bekas Ahli Parlimen Rembau, Khairy Jamaluddin dan bekas Pengerusi Perhubungan UMNO Selangor, Tan Sri Noh Omar dipecat daripada UMNO.

Keputusan yang dibuat dalam Mesyuarat Majlis Tertinggi UMNO itu turut menyaksikan Ahli Parlimen Sembrong Datuk Seri Hishammuddin Hussein dan Datuk Maulizan Bujang digantung keahlian selama enam tahun.

Turut digantung keahlian ialah Ahli Parlimen Jempol Datuk Seri Mohd Salim Sharif dan bekas Ketua Penerangan UMNO Shahril Sufian Hamdan.


4 nama calon PM pilihan UMNO, termasuk Zahid dan Najib

Empat nama tersenarai sebagai calon UMNO untuk dilantik sebagai Perdana Menteri (PM) baharu yang diputuskan dalam Mesyuarat Biro Politik parti itu yang berlangsung hari ini, menurut sumber dalaman.

Nama yang berada dalam senarai tersebut adalah Presiden UMNO, Datuk Seri Ahmad Zahid Hamidi dan bekas PM, Datuk Seri Najib Razak serta dua lagi nama iaitu, Naib Presiden, Datuk Seri Ismail Sabri Yaakob dan juga Ahli Parlimen Gua Musang, Tengku Razaleigh Hamzah.

“Empat nama disenarai sebagai calon PM UMNO yang akan dipersembahkan kepada Yang di-Pertuan Agong dan dipersetujui dalam mesyuarat petang tadi,” kata sumber dalaman UMNO kepada Agenda Daily.

Keputusan tersebut bagaimanapun harus melalui parti dengan semua surat akuan (SD) tidak boleh dikumpul berasingan.

Jelas sumber lagi, apabila nama tersebut dihantar semua Ahli Parlimen (MP) UMNO dan Barisan Nasional wajib sokong penuh.

Untuk rekod, UMNO dan BN memiliki 42 MP dan kini terpecah kepada dua kumpulan besar yang menyokong Zahid dan Ismail Sabri.

Tan Sri Muhyiddin Yassin menyerahkan surat peletakan jawatannya hari ini kepada Yang di-Pertuan Agong kini terserah kepada Seri Paduka untuk melantik PM baharu.

Ketua Pembangkang Datuk Seri Anwar Ibrahim kini juga sedang merayu supaya semua parti-parti dalam blok tersebut menyokongnya sebagai calon PM baharu, namun majoriti dimilikinya menjadi pertikaian.

Ketika ini, masih samar-samar individu yang memiliki majoriti terbesar untuk dilantik sebagai PM baharu.


Keputusan PRN boleh buat Putrajaya goyang: Muhyiddin

Tan Sri Muhyiddin Yassin menyifatkan keputusan enam Pilihan Raya Negeri (PRN) akan menyebabkan kerajaan campuran akan goyang sekiranya mereka tidak mendapat kemenangan.

Pengerusi Perikatan Nasional (PN) itu menggesa agar rakyat menggunakan kesempatan pada enam PRN nanti untuk menunjukkan ketakpuashatian mereka atas kertas undi bagi memberi isyarat terhadap kegagalan dalam menangani isu ekonomi dan kos sara hidup.

“Pasal disebutkan tadi enam buah negeri berhadapan dengan PRN, ini bukan jumlah yang kecil.

“Kalau negeri ini menghadapi pilihan raya dan keputusannya enam buah negeri dimenangi dan dikuasai oleh Perikatan Nasional tentu yang duduk di Putrajaya sudah mula goyang.

“Agak sebab itu. dia kata tadi yang Datuk Azmin (Ali) sebutkan bulan lapan (Ogos). Nak doa tak bulan depan? Supaya apa yang disebutkan tadi insya-Allah akan dimakbulkan oleh Allah terbentuk sebuah kerajaan baru… macam mana soalnya saya tak nak ceritakan kat sini,” katanya semasa berucap pada Ceramah Perdana Jelajah Selangor Baru Kita Bangkit PN di Shah Alam malam tadi.

Jelasnya lagi, kerajaan campuran ketika ini gagal membawa pelaburan dan menyediakan peluang pekerjaan yang terbaik kepada rakyat, Muhyiddin menawarkan penyelesaian tersebut sekiranya kemenangan berpihak kepada PN.

“Soal yang kedua yang saya sebutkan tadi, soal ekonomi. Itu pernah saya sentuh dalam ucapan dan oleh rakan-rakan yang lain.

“Tadi disebutkan juga masalah pelabur-pelabur asing, Datuk Azmin sebut zaman saya jadi Perdana Menteri, zaman beliau jadi menteri perdagangan dan industri antara menteri yang paling berjaya menarik pelaburan di seluruh dunia ialah Datuk Seri Azmin.

“Soal isu-isu perdagangan antarabangsa soal nak meningkatkan nilaian eksport soal nak menarik pelabur-pelabur besar-besar.

“Sekarang ni tak ada pelabur datang dengan 100 juta lagi tak ada. Datang 10, 20, 30, 100 bilion setahun. Menyediakan peluang pekerjaan disebutkan tadi seratus ribu sekurang-kurangnya dalam tempoh setahun yang akan datang.

“Ini bukan main-main, ia memerlukan kebijaksanaan, memerlukan kecekapan. Tahu nak berhubung dengan pihak mana, berinteraksi dengan pihak industri,” katanya lagi.

Muhyiddin juga berkata Perdana Menteri Datuk Seri Anwar Ibrahim hanya tahu memberi alasan dan menyalahkan pihak lain walhal mereka sendiri gagal dalam menguruskan ekonomi negara dengan baik.

“Sebab itu Perdana Menteri kata mungkin agaknya pelabur tak datang pasal dia kata dia tak akan kekal jadi Perdana Menteri lepas bulan lapan (Ogos).. Amin ya rabbal alamin,” ujarnya.


Jangkitan HFMD di Johor meningkat sebanyak 5,234 kes

Sebanyak 5,234 kes penyakit tangan, kaki dan mulut (HFMD) direkodkan di Johor setakat 4 Jun lepas, meningkat 50 kali ganda daripada 104 kes yang dicatat dalam tempoh sama, tahun lepas.

Pengerusi Jawatankuasa Kesihatan dan Perpaduan negeri Ling Tian Soon berkata daripada jumlah itu, sebanyak 4,594 kes melibatkan kanak-kanak berumur sehingga enam tahun, manakala tujuh hingga 12 tahun adalah 564 kes dan selebihnya merupakan mereka yang berumur lebih 13 tahun, lapor Bernama.

“Sebanyak 41 wabak HFMD dikesan di taska, diikuti rumah persendirian (18), tabika (13), tadika (lapan), prasekolah (tujuh), sekolah rendah (tiga), pusat jagaan harian (dua) dan lain-lain (tiga),” katanya menerusi kenyataan.

Beliau berkata sebanyak 25 wabak aktif HFMD dilaporkan dengan Johor Bahru merupakan daerah tertinggi iaitu 11 wabak, diikuti Kluang (tujuh), Kota Tinggi (lima), manakala Muar dan Tangkak masing-masing satu wabak.

Justeru itu Ling menyeru rakyat di Johor supaya sentiasa mengambil langkah-langkah pencegahan yang diperlukan bagi mencegah penyakit itu.

“Dalam masa cuti sekolah ini, ibu bapa sila menggunakan peluang ini bagi mendidik anak-anak anda supaya memberi lebih perhatian terhadap kebersihan kendiri dan persekitaran.

“Bagi pengusaha institusi pendidikan pula, mereka disarankan agar membuat kerja-kerja sanitasi dan pembersihan di kawasan premis,” katanya.


[KEMAS KINI] Kes tertinggi dicatat hari ini 11,079

Jangkitan baharu Covid-19 di seluruh negara dalam tempoh 24 jam sehingga 12 tengah hari tadi sebanyak 11,079 tertinggi sejak pandemik Covid-19 melanda negara Mac tahun lalu.

Ketua Pengarah Kesihatan Tan Sri Dr Noor Hisham Abdullah berkata Selangor mencatatkan kes paling tinggi iaitu 5,263 kes diikuti Kuala Lumpur (1,521 kes) dan Negeri Sembilan (1,033 kes).

Mengikut data dikeluarkan Kementerian Kesihatan hari ini 10 negeri dan wilayah merekodkan peningkatan membabitkan Selangor, Sarawak, Pulau Pinang, Perak, Pahang, Negeri Sembilan, Kelantan, Kedah, Kuala Lumpur, dan Putrajaya.

Semalam sebanyak 8,574 jangkitan baharu dilaporkan di seluruh negara dalam tempoh 24 jam.

Kes harian Covid-19 paling tinggi pernah direkodkan sejak wabak itu melanda negara pada Mac tahun lalu adalah pada 1 Jun lalu membabitkan 9,353 kes.


Covid-19 mungkin merebak melalui makanan sejuk beku: WHO

Pertubuhan Kesihatan Sedunia (WHO) pada Selasa mengeluarkan laporan mengenai asal usul Covid-19, selepas penyelidikan bersama dengan China berhubung isu, termasuk bagaimana virus itu merebak dan penyelidikan akan datang di pelbagai negara.

Penyelidikan selama 28 hari bermula 14 Januari hingga 10 Februari di Wuhan, China itu dilakukan 34 pakar WHO dan China yang mengesan kemungkinan besar Covid-19 mula merebak melalui rantaian produk makanan sejuk beku dan ‘sangat tidak mungkin’ virus bermula melalui insiden makmal.

Agensi berita Xinhua melaporkan pakar juga mengemukakan beberapa cadangan untuk penyelidikan akan datang; membangunkan pangkalan data maklumat yang komprehensif, melakukan penyelidikan retrospektif dan sistematik lebih lanjut mengenai kes-kes terdahulu dan kemungkinan penyebar virus, dan menganalisis faktor rantaian sejuk beku yang mungkin mencetus dan menularkan penyakit.

China percaya penyelidikan bersama akan memainkan peranan positif untuk memupuk kerjasama global dalam mengesan asal usul Covid-19, kata jurucakap Kementerian Luar China pada Selasa.

Pada hari sama, WHO turut mengadakan taklimat kepada negara anggota mengenai laporan berkenaan.

Kajian itu membuat kesimpulan dan cadangan berdasarkan perspektif global, dan penyelidikan akan datang tidak akan terbatas pada kawasan tertentu.

Meskipun proses mencari punca virus itu masih berjalan, bukti dan data yang disertakan dalam laporan ini masih memberikan gambaran penting mengenainya. – Agensi


Biar sejarah ternukil di Sungai Buloh

Sewaktu saya menghadiri ceramah YB Khairy Jamaluddin di Bandar Saujana Utama tempoh hari, saya dan isteri menjadi saksi kepada suatu peristiwa yang pasti tercatat dalam lipatan sejarah negara: dengan penuh ikhlas dan tawaduk, YB Khairy mengakui bahawa beliau bersedia untuk menjadi Perdana Menteri apabila tiba masanya.

Suatu pengakuan yang mengujakan!

Sejak empat tahun kebelakangan ini, negara disajikan dengan barisan kepimpinan yang sudah lapuk dan basi. Tun Mahathir banyak jasanya, tapi masa beliau telah lama berlalu.

Ismail tak habis-habis berperang dengan presiden parti sendiri; paksi kuasa beliau berpijak atas pasir yang semakin hari semakin surut, sehinggalah beliau terpaksa akur lantas menasihati Agong untuk membubarkan parlimen.

Anwar yang sudah masuk era “7-series” pula masih memasang angan untuk menjadi PM, walaupun satu Malaysia sudah mahukan beliau jadi “PM tepi” dan memberi laluan kepada generasi muda pula untuk menerajui negara. Zahid pula sanggup mencantas peluang menang parti sendiri demi kepentingan peribadi.

Semua mereka sebenarnya sudah lemau dan basi di mata anak muda.

Sebaliknya, di kalangan pemimpin muda yang ada sekarang ini, siapa lagi yang lebih berpengalaman dan teruji?

Rafizi penuh berani membongkar kisah rasuah dan kebobrokan kuasa, tapi mentadbir Invoke pun masih bermandi tinta merah dek kerugian, inikan pula nak mentadbir negara.

Nurul Izzah, puteri Reformasi yang penuh bertenaga, tapi apa pengalaman beliau, selain memberi ceramah meraih simpati bagi pihak ayahanda beliau? Syed Saddiq pula, masih di usia muda dah bertarung di mahkamah atas tuduhan menggelapkan wang.

Berbanding Khairy yang sudah memegang tiga kerusi Menteri. Menerajui Sukan SEA yang paling berjaya dalam sejarah negara. Menyelamatkan Malaysia daripada cengkaman Covid dengan pelaksanaan program vaksin yang cekap dan pantas.

Mengusulkan “game changer” untuk anak muda dengan pengharaman merokok untuk generasi yang akan datang. Setiap cabaran beliau galas dan beliau “deliver” dengan penuh bergaya.

Saya fikir para pengundi Sungai Buloh harus bulatkan tekad: undi ini bukan sekadar untuk memilih wakil rakyat untuk lima tahun yang akan datang. Undi ini untuk menjamin masa depan suatu negara yang dahagakan kepimpinan yang segar dan cergas.

Sudah-sudahlah dengan barisan politikus yang lampau. Kita ke peti undi untuk masa depan Malaysia yang lebih cemerlang.

Mohd Yaakob Salahuddin
Kampung Paya Jaras, Sungai Buloh

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Pemimpin runtuh akhlak sudah tiada rasa malu lagi, kata Muhyiddin

Pengerusi Perikatan Nasional (PN) Tan Sri Muhyiddin Yassin menegaskan akhlak yang runtuh menyebabkan seseorang itu tiada lagi perasaan malu apabila melakukan sesuatu yang salah tanpa ada pertimbangan.

“Kalau sebut akhlak itu, mestilah akhlak yang baik dan dalam situasi di negara kita ini, kita berasa cemas kerana akhlak umat kita, manusia kita, rakyat kita semakin hari semakin runtuh.

“Ini menyebabkan sudah tiada lagi rasa malu bila melakukan sesuatu yang salah. Bila sampai satu tahap, tidak rasa malu buat apa sahaja tanpa ada pertimbangan, terutama jika babitkan pimpinan masyarakat dan politik atau pun kerajaan,” katanya bekas Perdana Menteri itu.

Beliau yang juga Presiden Bersatu berkata demikian ketika berucap sempena Mini Karnival Pemulihan Negara dan Sambutan Maulidur Rasul Parlimen Tanjung Malim, hari ini (9 Oktober 2022).

Sebab itu, kata Muhyiddin, sempena sambutan Maulidur Rasul hari ini, perkara yang harus ditekankan adalah bagaimana dapat memperbaiki budi pekerti dan akhlak sendiri serta kembali semula kepada asas yang telah terbina dengan agama Islam.

“Saya ambil kesempatan untuk mengingatkan diri saya sebagai pemimpin, bekas Perdana Menteri serta sebagai bapa untuk saling mengingati supaya kembali kepada asal, iaitu (rujuk) bimbingan dan contoh tauladan terbaik daripada junjungan Nabi Muhamamd SAW.

“Kalau peringkat akhlak kita sudah rosak, ia akan menyebabkan nilai hidup itu tidak bermakna lagi. Semua tidak ada pertimbangan, yang haram dihalalkan dan perbuatan yang salah dilakukan pula, tidak berasa malu lagi,” katanya menurut BH.

Katanya, asas pendidikan akhlak sudah terbina sejak dididik oleh ibu bapa dan di sekolah dengan ilmu pengetahuan, termasuk berkaitan adab, budi pekerti, tatusila dan budi bahasa bagi membentuk insan berakhlak mulia.

“Ilmu amat penting untuk membolehkan kita tahu mana satu lebih baik, mana tidak baik dan mana satu yang dituntut serta ditegah agama. Jika seseorang itu memahami perkara berkenaan, maka amatlah penting dia menekankan soal akhlak yang baik sesama manusia.

“Ada pihak mengaitkan akhlak yang runtuh dengan penyalahgunaan dadah sehingga ada pihak menyalahkan ibu bapa, tidak kurang juga menyalahkan sistem pendidikan dalam negara ini,” katanya.

Bekas Perdana Menteri menegaskan, apa pun sebabnya, kelemahan akhlak adalah amat membimbangkan kerana ia bukan sahaja berlegar dalam kalangan anak muda, tetapi juga orang yang dewasa dan tua.


PRN Melaka: MT tiada keputusan, UMNO akan mesyuarat lagi

UMNO tidak mencapai pendirian mengenai sama ada akan bekerjasama dengan PAS atau Bersatu bagi menghadapi Pilihan Raya Negeri (PRN) Melaka jika diadakan, sebagai mana kenyataan Datuk Seri Ahmad Zahid Hamidi kelmarin.

Beberapa pemimpin tertinggi UMNO mengesahkan mesyuarat Majlis Tertinggi (MT) parti itu malam tadi tidak membuat apa-apa keputusan mengenai PRN itu.

Sebaliknya parti itu akan menunggu pengumuman rasmi Suruhanjaya Pilihan Raya (SPR) berhubung perkara itu dan satu lagi mesyuarat akan diadakan kemudian, kata dua pemimpin UMNO malam ini.

Naib Presiden, Datuk Seri Khaled Nordin, berkata parti itu menunggu pengumuman rasmi daripada SPR berhubung PRN Melaka.

MT memang berbincang mengenai PRN Melaka. Tetapi kena tunggu keputusan SPR,” katanya selepas mesyuarat itu.

Sementara itu, Pengerusi Badan Perhubungan UMNO Melaka, Datuk Seri Ab Rauf Yusoh berkata UMNO akan mengadakan satu lagi mesyuarat dalam tempoh terdekat berhubung PRN Melaka.

Perdana Menteri yang juga Naib Presiden UMNO, Datuk Seri Ismail Sabri Yaakob dan Ketua Menteri sementara Melaka, Datuk Seri Sulaiman Md Ali turut hadir pada mesyuarat malam tadi.

Difahamkan, Sulaiman turut memberi maklumat berkaitan krisis politik yang berlaku di Melaka, susulan tindakan empat Ahli Dewan Undangan Negeri (ADUN) termasuk dua daripada UMNO menarik sokongan terhadapnya hingga kerajaan UMNO hilang majoriti.

Ab Rauf yang juga Speaker Dewan Undangan Negeri Melaka juga memberi taklimat mengenai pembubaran DUN Melaka yang dikatakan dipersetujui Yang di-Pertua Negeri, Tun Mohd Ali Rustam.

Kelmarin Zahid berkata UMNO dan Barisan Nasional (BN) akan bertanding secara bersendirian pada PRN Melaka tanpa kerjasama parti lain termasuk PAS yang menjadi sekutunya dalam Muafakat Nasional (MN) ataupun Bersatu.

Dalam kenyataan di Facebooknya semalam, Zahid mengulangi penjelasan berhubung isu pengkhianatan yang merujuk kepada PAS kononnya tidak ikhlas menjalinkan kerjasama dengan parti itu.

“Kemudian saya menjawab soalan adakah saya kecewa dengan MN yang pernah dimeterai pada 2019. Saya cakap tidak pernah kecewa sebagai ahli politik. Tetapi kita harus tahu apabila kita berkongsi hidup harus saling percaya mempercayai dan jangan khianat mengkhianati.

“Cukuplah pengkhianatan dilakukan sekali, tetapi kalau telah berulang kali, bukan kepada UMNO tetapi kepada pelbagai pihak, saya fikir itu harus dinilai semula,” ujarnya lagi.

Terdahulu, bekas Setiausaha Agung Barisan Nasional (BN), Tan Sri Annuar Musa mengingatkan bahawa apa juga pendirian yang diambil UMNO ianya tidak boleh melihat kepada kepentingan parti sahaja, sebaliknya perlu melihat kepada kedudukan parti sebagai pihak yang memimpin kerajaan dan memerlukan kerjasama banyak pihak.

“Politik muafakat, perbincangan dan inklusiviti ini perlu diberi perhatian serius oleh UMNO,” katanya.

Annuar berkata beliau berpandangan UMNO tidak harus melupakan betapa pentingnya kerjasama diberikan banyak pihak kepada Ismail Sabri untuk menjadi Perdana Menteri.

“Perdana Menteri memerlukan sokongan dan hubungan baik dengan banyak pihak dan tidak seharusnya satu PRN atau Pilihan Raya Kecil boleh menggugat konsep Keluarga Malaysia dan inklusiviti yang dianjurkan beliau,” katanya.


Laman sesawang Agenda Daily digodam selepas lapor krisis Palestin

Susulan laporan berterusan 24 jam mengenai keadaan di Semenanjung Gaza yang dibom rejim pengganas Israel sejak Isnin lalu, laman sesawang Agenda Daily diserang dan digodam pihak tidak bertanggungjawab sejak 10 Mei lalu.

Serangan itu dipercayai dilakukan kumpulan penyokong rejim pengganas Israel, selepas dua laporan berita Agenda Daily dikongsi ribuan pembaca dalam ratusan kumpulan WhatsApp, Twitter dan Facebook, di Malaysia dan Indonesia.

Malah, berita Agenda Daily bertajuk ‘Al-Qassam beri amaran supaya Israel keluar dari Al-Aqsa 6 petang esok’ yang disiarkan 10 Mei lalu mendapat perkongsian melebihi 175,000 pembaca, menyebabkan sistem kami tergendala beberapa jam akibat trafik yang terlalu tinggi.

Manakala, laporan bertajuk ‘Briged Al-Qassam cabar Israel serang habis-habisan jika berani’ pada 13 Mei pula dikongsi lebih 4,700 pembaca. Susulan perkongsian laporan ini di pelbagai medium media sosial pengendali laman Facebook telah menarik keluar berita itu, sejak malam tadi, kononnya ia melanggar standard komuniti.

Malam tadi juga pangkalan data Agenda Daily diserang dari luar negara dengan menggunakan kaedah Serangan penafian-perkhidmatan teragih (DDoS) yang biasa digunakan untuk menghalang media sosial simpatisan Palestin menyebarkan berita.

Arbor Networks – firma perisian yang berpangkalan di Burlington, Massachusetts, Amerika Syarikat – pernah melaporkan trafik tanpa nama dan serangan DDoS meningkat ketika konflik Israel-Palestin, sejak beberapa tahun lalu.

Serangan DDoS terhadap Agenda Daily dipercayai dilakukan dengan cara membanjiri laman web dengan jumlah trafik yang tinggi sehingga ke titik yang tidak dapat ditangani oleh sistem, menyebabkan pengguna lain tidak dapat mengakses laman Agenda Daily.

Serangan DDoS akan mengirim banyak permintaan ke sumber laman web yang diserang menggunakan ‘zombie’ – melebihi kemampuan pangkalan data untuk menangani banyak permintaan.

Walaupun laman Agenda Daily pulih tidak sampai sejam selepas jurutera IT melakukan penyelenggaraan dengan pantas, serangan teruk terus dilakukan.

Penggodaman terhadap Agenda Daily terus dibuat dari semasa ke semasa hingga ke hari ini, menyebabkan portal agendadaily.com tidak dapat diakses, selain berita-berita baharu dikeluarkan dari laman kami.

Agenda Daily akan terus menyiarkan laporan terkini mengenai perkembangan konflik Palestin-Israel dari semasa ke semasa.

Agenda Daily juga ingin memaklumkan bahawa laman sesawang agendadaily.com diurustadbir oleh syarikat persendirian yang bebas daripada bantuan mana-mana pihak.


Keputusan Wan Saiful tepat, bukan seperti ‘sebelah sana’: Pemuda PN

Pemuda Perikatan Nasional (PN) memuji keputusan diambil Datuk Wan Saiful Wan Jan yang meletak jawatan Ketua Penerangan Bersatu setelah berdepan pendakwaan terpilih bermotif politik di mahkamah.

Ketuanya Ahmad Fadhli Shaari menyifatkan keputusan yang diambil Ahli Parlimen PN Tasek Gelugor itu adalah satu langkah tepat dan menunjukkan sikapnya yang bertanggungjawab.

Terdahulu, Wan Saiful mengumumkan peletakan jawatan Ketua Penerangan Bersatu sebagai tanda mempertahankan integriti, selepas berdepan pendakwaan terpilih yang bermotif politik semalam.

Presiden Bersatu Tan Sri Muhyiddin Yassin pula mengesahkan parti itu menerima peletakan jawatan Wan Saiful berkuat kuasa hari ini.

Mengulas lanjut, Ahmad Fadhli yang juga Ahli Parlimen Pasir Mas turut menyindir ‘pihak sebelah sana’ yang tidak membuat keputusan seperti dilakukan Wan Saiful apabila dihadapkan ke mahkamah.

“Langkah tepat Datuk Wan Saiful Wan Jan. Walaupun baru sahaja didakwa dan belum didapati bersalah, terus umumkan letak jawatan sebagai tanda bertanggungjawab.

“Bukan seperti ‘sebelah sana…,” katanya dalam satu kenyataan hari ini (Rabu, 22 Februari 2023), tanpa menyatakan siapa yang beliau maksudkan dengan ‘pihak sebelah sana’.

Bagaimanapun, umum mengetahui beberapa pemimpin UMNO sebelum ini menghadapi pendakwaan di mahkamah berkaitan rasuah dan penyalahgunaan kuasa ketika parti itu memerintah negara sebelum kalah pada Pilihan Raya Umum Ke-14 (PRU-14).

Bagaimanapun, semua pemimpin UMNO itu, termasuk presidennya Datuk Seri Ahmad Zahid Hamidi, tidak meletak jawatan walaupun berdepan puluhan tuduhan jenayah, termasuk rasuah dan pengubahan wang haram berjuta-juta ringgit.

Zahid, yang juga Menteri Kemajuan Luar Bandar dan Wilayah, didakwa atas 47 pertuduhan rasuah, pecah amanah jenayah (CBT) dan pengubahan wang haram yang dikaitkan dengan dana amal Yayasan Akalbudi.

Malah, Pengerusi Pakatan Harapan, Datuk Seri Anwar Ibrahim melantik pula Zahid sebagai Timbalan Perdana Menteri, setelah menerima sokongan daripada UMNO untuk menjadi Perdana Menteri kesepuluh.

Rakyat kini sedang memberi perhatian sama ada Anwar akan menggunakan kuasanya untuk membebaskan rakan baik dan anak muridnya itu daripada semua pertuduhan berkenaan.


Ahli politik tinju muka cikgu, tak datang mahkamah

Ahli politik yang merupakan suspek kes pergaduhan gagal hadir ke prosiding Mahkamah Majistret Rompin untuk bacaan pertuduhan, hari ini.

Memetik laporan MalaysiaGazette, suspek berusia 64 tahun tidak dapat hadir dengan alasan ada urusan keluarga yang tidak dapat dielakkan.

Bagaimanapun seorang lagi suspek kedua berusia 58 tahun yang juga seorang kontraktor hadir bagi mendengar pertuduhan dibacakan.

Majistret Wahidah Zainal Abidin memutuskan kedua-dua suspek dilepaskan tanpa dibebaskan.

Kes tersebut akan dibacakan di bawah Seksyen 323  bersama Seksyen 34 Kanun Keseksaan dan memperuntukkan hukuman yang  sama.

Seksyen 323 Kanun Keseksaan yang memperuntukkan hukuman penjara setahun atau denda maksimum RM2,000 atau kedua-dua sekali.

Pada 12 April lalu, media melaporkan insiden pergaduhan melibatkan salah faham antara beberapa orang ahli politik hingga mendatang kecederaan ringan kepada mangsa di Pekan.

Ia membabitkan bekas pemimpin kanan UMNO bahagian itu yang dipercayai menumbuk seorang individu yang juga ahli parti di sebuah restoran mamak.

Mangsa yang juga seorang guru berusia 42 tahun ditumbuk pada bahagian mulut disusuli pula pukulan di bahagian pipi oleh suspek kedua.


Anak muda tolak UMNO jika dua jawatan tertinggi tak dipertanding

UMNO Perlis sememangnya layak untuk mengkritik dan menyuarakan pendapat mereka terhadap pucuk kepimpinan parti, khususnya Majlis Tertinggi (MT) dan presiden parti Datuk Seri Ahmad Zahid Hamidi.

Ini kerana, Perlis yang pernah menjadi kubu kuat UMNO dan Barisan Nasional (BN) sebelum ini kalah teruk semua tiga kerusi Parlimen dan 15 kerusi Dewan Undangan Negeri (DUN), pada Pilihan Raya Umum Ke-15 (PRU-15) lalu.

Susulan kekalahan itu, UMNO Perlis hilang pentadbiran negeri kepada Perikatan Nasional yang menang 14 kerusi DUN dan tiga Parlimen.

Kekalahan UMNO di Perlis dipercayai berpunca daripada tindakan MT dan Zahid yang mengetepikan calon boleh menang, termasuk tidak mencalonkan veteran parti itu Datuk Seri Shahidan Kassim dan Datuk Zahidi Zainul Abidin.

Sehubungan itu, Pemuda UMNO Perlis menggesa Majlis Tertinggi (MT) membenarkan semua semua jawatan dipertandingkan bagi menyuburkan proses demokrasi dalaman dan proses peremajaan yang berterusan.

Mengakui nasib parti itu terletak di tangan golongan muda, Naib Ketua Pemuda UMNO Perlis, Noor Hairi Noor Mohammed yakin anak muda sama ada di dalam atau luar UMNO serta anak muda atas pagar akan menolak parti itu jika dua jwatan berkenaan tidak dipertandingkan.

“Ia juga hanya akan menyebabkan UMNO kehilangan keyakinan, terutamanya dalam kalangan anak muda selama-lamanya kerana tindakan ini jelas menampakkan UMNO adalah milik Presiden atau MT dan bukan lagi milik orang Melayu.

“Ini akan memperkuatkan parti-parti baharu yang dikatakan memperjuangkan orang Melayu, terutama di luar bandar, sekali mereka beralih kepada parti lain… jangan harap mereka akan kembali (kepada UMNO),” katanya menurut Utusan.

Katanya golongan muda khususnya yang berada dalam UMNO sedang memerhatikan tindak-tanduk dan langkah-langkah yang diambil parti itu pasca Pilihan Raya Umum Ke-15 (PRU-15) yang bakal menentukan hala tuju serta survival UMNO.

Ia terutama dalam menghadapi PRU akan datang, selain enam pilihan raya negeri (PRN) dalam masa terdekat.

Sebelum ini, Presiden UMNO, Datuk Seri Ahmad Zahid Hamidi berkata, sebagai seorang demokrat, beliau menyerahkan kepada perwakilan ketika Perhimpunan Agung UMNO nanti bagi menentukan sama ada jawatan nombor satu dan dua dalam parti itu boleh ditandingi atau tidak.

Bagaimanapun, sebelum itu, perkara sama akan dibawa ke Biro Politik dan MT sebelum dibawa ke perhimpunan agung yang akan ditentutkan perwakilan.

Mengulas lanjut, Noor Hairi berkata, ini bukan soal Zahid, Datuk Seri Mohamad Hasan atau mana-mana pemimpin, selepas UMNO dan BN kini hanya memiliki 30 kerusi Parlimen dan dijangka hilang lebih banyak kerusi Dewan Undangan Negeri (DUN) dalam enam PRN akan datang.

Kata beliau, anak muda kini merupakan generasi yang dapat berfikir dengan waras dan mereka dapat menilai ulasan Presiden yang menyatakan akan menyerahkan kepada perwakilan untuk menentukan usul berkenaan akan diluluskan atau tidak.

“Sudah pasti akan ada ‘pementasan’, segalanya akan atur oleh si penguasa, seperti perhimpunan agung sebelum ini, antara tanda-tandanya ialah, perwakilan kali ini secara tidak semena-mena ketua-ketua penerangan bahagian dan sayap-sayap menjadi perwakilan secara automatik ke perhimpunan agung.

“Adakah ini satu langkah membuat ‘pementasan’ yang akan dipentaskan di perhimpunan agung kali ini bagi menambah sokongan?” soal beliau.


Kenyataan media palsu tular berhubung pendakwaan ke atas KSN

Jabatan Peguam Negara (AGC) hari ini menafikan sekeras-kerasnya telah mengeluarkan kenyataan media berhubung pendakwaan ke atas Tan Sri Mohd Zuki Ali.

AGC dalam kenyataan di sini hari ini berkata penafian itu merujuk kepada kenyataan media Ruj: PN. PRO.100-3/6/4 Jld.5(11) Pendakwaan ke Atas Tan Sri Zuki Bin Ali – Ketua Setiausaha Negara (KSN) bertarikh 5 Mei 2023, menurut laporan Bernama.

Kenyataan media palsu menggunakan jata negara dan nama AGC itu menyatakan susulan daripada arahan Perdana Menteri Datuk Seri Anwar Ibrahim, AGC telah menerima kertas siasatan daripada pegawai khas Perdana Menteri berhubung isu dakwaan terhadap Tan Sri Zuki Ali.

Pemerhatian terhadap kenyataan palsu itu mendapati nama KSN adalah salah.

Kenyataan palsu itu turut menyatakan AGC menegaskan bahawa keputusan untuk mengenakan pertuduhan Tan Sri Mohd Zuki Ali adalah berdasarkan keterangan dan fakta hasil daripada penyiasatan dan bukan atas desakan oleh mana-mana pihak atau faktor lain.


Cuaca, kekurangan pekerja punca harga ikan tempatan naik: NEKMAT

Pemain industri perikanan negara membeli alasan kenaikan harga ikan di pasaran Malaysia sekarang ini tidak dapat dielakkan berikutan beberapa isu yang mengganggu rantaian bekalan.

Ini termasuk keadaan cuaca yang tidak menentu dan kekurangan pekerja asing, menurut mereka.

Pengerusi Persatuan Nelayan Kebangsaan (NEKMAT) Abdul Hamid Bahari dilaporkan berkata keadaan cuaca sejak beberapa bulan kebelakangan ini tidak dapat diramalkan, terutama di Utara Semenanjung.

“Cuaca baru-baru ini boleh menjadi melampau. Satu ketika ia panas dan dingin dan kemudian ada ribut dengan angin kencang.

“Bot tidak boleh beroperasi dan oleh itu jumlah tangkapan ikan menjadi rendah,” katanya yang juga Pengerusi Persatuan Nelayan Kuala Kedah.

“Selain itu, kami masih belum keluar daripada pandemik Covid-19 dan oleh itu kami tidak mempunyai pekerja asing yang mencukupi untuk membantu nelayan,” katanya.

Presiden Persatuan Industri Ikan, Chia Tian Hee pula memberitahu bahawa ramai nelayan tidak sanggup mempertaruhkan bot mereka dalam cuaca yang tidak menentu.

Menurutnya adalah amat berbahaya untuk kapal nelayan yang lebih kecil menangkap ikan di tempat terbuka kerana ribut boleh tiba-tiba terbentuk tanpa amaran.

“Sesetengah bot mungkin tidak dapat kembali ke pantai tepat pada masanya.

“Yang saya tahu, sekurang-kurangnya enam bot karam pada awal Mei – empat bot dari Tanjung Karang, dua lagi dari Sekinchan – akibat ombak besar,” Nelayan itu diselamatkan oleh bot berhampiran,” katanya.

Mengulas lanjut, Abdul Hamid menambah bahawa isu bekalan ini menjejaskan ramai nelayan di seluruh Malaysia, yang membawa kepada kenaikan harga ikan di pasaran.

“Harga ikan pasti akan naik. Ia tidak dapat dielakkan kerana permintaan kekal tinggi tetapi isu bekalan ini berterusan,” katanya.

Pandangan ini turut disuarakan Chia, yang berkata bahawa kekurangan buruh sejak 2020 apabila Malaysia melaksanakan perintah kawalan pergerakan (PKP) pertamanya telah menjejaskan bekalan pekerja asing dan keupayaan bot nelayan untuk turun ke laut.

Beliau berkata simpanan sejuk mereka, yang digunakan untuk menyimpan tangkapan, penuh atau hampir penuh apabila PKP bermula, tetapi stok mula berkurangan pada separuh akhir 2020.

“Sekarang anda berdepan cuaca buruk dan simpanan sejuk beku semakin berkurangan, jadi harga akan meningkat,” kata Chia.

Abdul Hamid juga berkata tangkapan ikan oleh nelayan tempata mencatat penurunan, terutama di Utara Semenanjung sehingga 30 peratus.

Pengerusi Lembaga Kemajuan Ikan Malaysia (LKIM) Syed Abu Hussin Hafiz Syed Abu Fasal juga mengakui memang terdapat penurunan kira-kira 15 peratus pendaratan ikan dalam beberapa bulan kebelakangan ini.

Beliau memetik angka LKIM yang menunjukkan sebelum ini, pendaratan ikan adalah kira-kira 4,000 tan metrik sehari tetapi sejak tujuh hari lepas, pendaratan hanya pada 3,250 tan metrik.

Akibat daripada kekurangan itu, harga pasaran untuk ikan akan “meningkat secara semula jadi”, tambahnya.

“Disebabkan musim perayaan, dan cuti umum baru-baru ini termasuk Aidilfitri, Hari Pekerja dan Hari Wesak, permintaan terhadap ikan amat tinggi,” katanya.

“Terdapat juga cuaca ekstrem, dengan angin kencang menyukarkan nelayan menangkap ikan,” kata Syed Abu Hussin.

Secara keseluruhan, harga telah meningkat daripada 10 hingga 30 peratus untuk tangkapan yang berbeza, daripada ikan kembung kepada sotong.

“Ini berbeza dari satu tempat ke satu tempat, tetapi apa yang saya dapat lihat di bandar saya sendiri (Sekinchan), itulah harga yang meningkat kerana tidak dapat diramalkan,” jelas Chia.

Sementara itu, Abdul Hamid berharap kerajaan akan meningkatkan lagi subsidi diesel kepada nelayan.

Harga diesel telah dihadkan pada RM2.15 seliter sejak Februari 2021, dan nelayan membeli diesel bersubsidi pada RM1.65 seliter daripada kerajaan, dengan kuota bulanan bergantung kepada saiz bot.

“(Peningkatan subsidi) mengurangkan kos keluar menangkap ikan dan akan menjadi insentif yang baik kepada nelayan untuk keluar mencari wang,” katanya. – CNA


Individu penganjur program Najib dan PN dikompaun di Melaka

Tiada aktiviti berbentuk perhimpunan berkaitan Pilihan Raya Negeri (PRN) Melaka melibatkan dua bekas Perdana Menteri Tan Sri Muhyiddin Yassin dan Datuk Seri Najib Tun Razak, menurut Kementerian Kesihatan (KKM) hari ini.

Menurut KKM dalam kenyataan di sini, hasil siasatan Jabatan Kesihatan Negeri (JKN) Melaka mendapati lawatan Muhyiddin yang juga Pengerusi Perikatan Nasional (PN) dan Najib selaku Pengerusi Lembaga Penasihat Barisan Nasional (BN) ke negeri itu baru-baru ini lebih berbentuk ‘walkabout’ atau jelajah mesra.

Bagaimanapun, menurut KKM berdasarkan pemantauan dan siasatan yang dijalankan oleh pegawai diberi kuasa di bawah Akta Pencegahan dan Pengawalan Penyakit Berjangkit 1988 [Akta 342], kompaun telah dikeluarkan kepada penganjur program yang melibatkan kehadiran kedua-dua pemimpin itu berikutan kegagalan pihak penganjur memastikan pematuhan penjarakan fizikal oleh orang ramai yang hadir ke program tersebut.

“Satu kompaun RM20,000 telah ditawarkan kepada Perikatan Nasional (PN) Melaka sebagai penganjur perhimpunan yang melibatkan kehadiran Tan Sri Muhyiddin Yassin manakala kompaun RM4,000 telah dikeluarkan kepada individu yang bertindak sebagai penganjur program yang dihadiri oleh Datuk Seri Najib Tun Razak.

“Tawaran kompaun tersebut dikeluarkan di bawah Peraturan 16 Peraturan-peraturan Pencegahan dan Pengawalan Penyakit Berjangkit (Langkah-langkah Di dalam Kawasan Tempatan Jangkitan) (Pelan Pemulihan Negara) 2021,” menurut kenyataan itu.

Mengikut Akta 342 kegagalan mematuhi prosedur operasi standard (SOP) seperti tiada penjarakan fizikal, tidak memakai pelitup muka dan menyediakan pendaftaran MySejahtera boleh dikenakan kompaun.

Kenyataan itu sebagai respons kepada isu tular di media sosial berkenaan kesalahan pelanggaran SOP berkaitan aktiviti PRN Melaka melibatkan Muhyiddin dan Najib.

Menurut KKM, pihaknya tidak akan teragak-agak untuk mengeluarkan kompaun kepada mana-mana individu atau pertubuhan perbadanan yang melanggar mana-mana SOP Majlis Keselamatan Negara (MKN) Pelan Pemulihan Negara.

“Pihak KKM dan JKN Melaka dengan kerjasama PDRM akan terus memantau pematuhan SOP khususnya menjelang PRN Melaka sebagai langkah pencegahan daripada berlakunya penularan jangkitan COVID-19.

“KKM menasihati agar semua lapisan masyarakat terus patuh kepada SOP dan menjalankan peranan masing-masing dengan penuh tanggungjawab dalam memerangi pandemik Covid-19 di Malaysia,” katanya.

Pada 24 Okt lepas, Menteri Kesihatan Khairy Jamaluddin dalam satu kenyataan berkata sebarang aktiviti, perhimpunan atau majlis sosial berkaitan pilihan raya termasuk penganjuran majlis pelancaran jentera pilihan raya tidak dibenarkan berkuat kuasa 25 Okt hingga 27 Nov ini bagi mengurangkan risiko penularan jangkitan dan peningkatan kes mendadak Covid-19.


Kematian meningkat, Selangor dan KL tertinggi

Jumlah kematian akibat Covid-19 dalam tempoh 24 jam sehingga 12 tengah hari tadi meningkat lagi hari ini kepada 103 kes berbanding 77 yang direkodkan semalam.

Ketua Pengarah Kesihatan Tan Sri Dr Noor Hisham Abdullah berkata kes kematian di Selangor dan Wilayah Persekutuan Kuala Lumpur kekal tinggi dengan masing-masing mencatatkan 43 kes dan 18 kes.

Beliau berkata 94 kematian membabitkan warganegara manakala selebihnya bukan warganegara, menjadikan jumlah keseluruhan kematian sejak pandemik Covid-19 melanda negara kepada 5,677 kes.

Beliau berkata dalam tempoh itu juga 4,797 pesakit telah sembuh menjadikan keseluruhannya 714,815 kes.

“Sebanyak 72,201 kes masih aktif di seluruh negara dan sedang dirawat. 943 kes dirawat di unit rawatan rapi dan 450 pesakit memerlukan alat bantuan pernafasan,” katanya dalam kenyataan hari ini.

Dr Noor Hisham juga memberitahu dalam tempoh itu 21 lagi kluster baharu dikesan menjadikan keseluruhan sebanyak 2,952 dengan 2,100 ditamatkan dan 852 kluster masih aktif.

Berdasarkan data dikeluarkan Kementerian Kesihatan (KKM) hari ini 11 daripada kluster baharu itu membabitkan jangkitan di tempat kerja, komuniti (sembilan kluster) dan Pusat Tahanan (satu).

Katanya, tiga kluster tempat kerja dikesan di Kuala Lumpur; masing-masing dua kluster di Pulau Pinang dan Perak; dan masing-masing satu di Selangor, Kelantan, Johor, Sabah, Negeri Sembilan dan Kedah.

Sembilan kluster komuniti pula membabitkan masing-masing dua di Johor, Sarawak, dan Kelantan, manakala masing-masing satu kluster di Selangor, Perak, Terengganu, dan Pahang.

Selangor turut merekodkan satu kluster Pusat Tahanan.

Sementara itu, kluster tempat kerja di Tapak Bina Damanlela2 di Kepong, Kuala Lumpur merekodkan jumlah jangkitan tertinggi membabitkan 630 kes, diikuti kluster Industri Lorong Senawang Empat di Negeri Sembilan dengan 324 jangkitan.

Data 6 Julai 2021


Ketua Pembangkang baharu dari Negeri Di Bawah Bayu?

Ketika nasib Presiden UMNO Datuk Seri Ahmad Zahid Hamidi ibarat ‘bagai telur di hujung tanduk’ dengan asakan pemimpin dalam parti sendiri supaya meletak jawatan, spekulasi di sebelah blok pembangkang juga tidak kurang panasnya.

Datuk Seri Anwar Ibrahim seperti biasa berlagak yakin masih mempunyai sokongan dari DAP dan Amanah, bagaimanapun risikan Agenda Daily di kalangan pemimpin pembangkang menerima reaksi berbeza apabila mereka dilihat menjauhkan diri daripada Ketua Pembangkang tersebut.

Khabar angin sedang bertiup kencang apabila nama seorang pemimpin dari Negeri di Bawah Bayu antara disebut-sebut bakal menggantikan tempat Anwar di Dewan Rakyat nanti.

Rasa kurang senang di kalangan pemimpin DAP dan Amanah timbul selepas tular klip audio Anwar dan Zahid baru-baru ini, pemimpin atasan DAP dan Amanah sudah semakin hilang kepercayaan terhadap Anwar.

DAP dan Amanah sedar sekiranya masih berada di bawah ketiak Anwar, kemungkinan peluang mereka untuk menang dalam pilihan raya umum nanti akan malap.

Persepsi rakyat terhadap blok pembangkang semakin terhakis sekiranya terbukti wujud kerjasama yang digerakkan Anwar melibatkan pemimpin UMNO daripada Kluster Mahkamah.

Anwar dan Zahid mungkin boleh bersumpah laknat di Makkah sekali pun, namun defisit kepercayaan rakyat adalah masalah utama yang mereka berdua sedang hadapi.

Beberapa pemimpin utama blok pembangkang dihubungi Agenda Daily untuk meminta reaksi mereka berhubung klip audio Anwar dan Zahid yang tular antaranya Pengarah Komunikasi Amanah, Khalid Samad dan Pengarah Biro Pendidikan Politik Kebangsaan DAP, Liew Chin Tong.

Bagaimanapun, kedua-dua mereka menolak untuk menjawab mahu pun memberi komen mempertahankan Anwar dalam konteks klip audio tersebut.

“Sila tanya Anwar sendiri,” kenyataan ringkas kedua-dua mereka.

Bagaimanapun, Anwar dalam ucapan ceramahnya memberi jaminan DAP dan Amanah masih menaruh kepercayaan ke atas kepimpinannya. Peliknya, tidak ada seorang pemimpin DAP dan Amanah yang tampil sekurang-kurangnya mengatakan ‘itu klip palsu’.

Jawapan yang Agenda Daily dapat adalah ‘biar Anwar sendiri jawab’.

Tidak susah untuk mengira sifir politik seperti Anwar mengira jumlah ahli Parlimen yang menyokongnya sebagai calon perdana menteri. Jawapan tersebut sudah cukup untuk mendapat gambaran apa yang sedang berlaku dalam blok pembangkang.

Beberapa hari selepas tular klip audio Anwar dan Zahid, nama Presiden WARISAN Datuk Seri Shafie Apdal kini disebut-sebut sebagai calon Ketua Pembangkang baharu yang akan dipilih untuk menggantikan Anwar.

Jika sebelum ini DAP dan Amanah teragak-agak untuk melawan Anwar, kini peluang sudah terhidang untuk mereka menyatakan rasa tidak puas hati terhadap Anwar.

Kalau Anwar sebelum ini sibuk mendesak supaya Perdana Menteri Tan Sri Muhyiddin Yassin membuktikan majoriti dimiliknya di Dewan Rakyat, mungkin tidak lama lagi Anwar juga bakal didesak supaya membuktikan sokongan dimilikinya sebagai Ketua Pembangkang.

Tidak mustahil dirinya juga bakal berdepan usul tidak percaya di kalangan parti komponen DAP dan Amanah tidak lama lagi. Bayangkan Ketua Pembangkang menerima usul tidak percaya, mana Anwar nak letak mukanya nanti?


‘Darah, udara baharu’ tawaran PN ganti kerosakan dibawa UMNO, BN

Bersatu dan Perikatan Nasional (PN) kini menjadi alternatif kepada rakyat Malaysia, terutama orang Melayu, setelah UMNO dan Barisan Nasional (BN) telah terlalu lama dan semakin rosak, kata sayap Pemuda Bersatu, Armada.

Exco Armada Harris Idaham Rashid mengakui bahawa kebanyakan pemimpin utama Bersatu dan PN sekarang ini berasal daripada ahli UMNO, tetapi mereka telah keluar lebih awal setelah mendapati parti itu telah rosak.

“Bersatu ini memang dipimpin pada awalnya oleh Tun Dr Mahathir (Mohamad) dan juga Tan Sri Muhyiddin Yassin dan juga ramai bekas-bekas pimpinan tertinggi UMNO.

“Kerana mereka melihat bahawa perlunya sesebuah parti politik untuk menjadi opsyen (pilihan) lain kepada orang Melayu, khususnya, ataupun pengganti kepada UMNO.

“Jadi tentunya bukan sahaja pimpinan atas yang merasakan sebegitu, pimpinan pertengahan dan pimpinan bawah juga ahli-ahli biasa ini juga mendapati bahawa UMNO ini sistemnya sudah lama ada yang pendapat ianya sudah rosak,” katanya ketika diwawancara menerusi program Sembang PRU-15 Utusan Online yang disiarkan secara langsung hari ini (26 Oktober 2022).

Untuk rekod, kerosakan yang dilakukan pemimpin UMNO dan BN, termasuk menyeleweng berbilion-bilion ringgit wang rakyat, selain rasuah dan penyalahgunaan kuasa.

Kemuncak daripada penyelewengan pemimpin UMNO dan BN terdedah menerusi kehilangan dana 1Malaysia Development Berhad (1MDB) yang menjadi skandal kewangan terbesar dalam sejarah dunia.

Akibatnya Presiden UMNO ketika itu yang juga Perdana Menteri Malaysia ketujuh, Datuk Seri Najib Razak didapati bersalah dan dihantar menjalani hukuman penjara 12 tahun, membabitkan kes penyelewengan RM42 juta dana SRC International Sdn Bhd, anak syarikat 1MDB.

Najib juga masih berdepan dengan banyak lagi pertuduhan jenayah melibatkan dana 1MDB dan beberapa kes lain, sementara isterinya Datin Seri Rosmah Mansur turut dijatuhi hukuman penjara dan denda kerana rasuah projek solar hibrid.

Selain Najib, Presiden UMNO dan Pengerusi BN sekarang ini Datuk Seri Ahmad Zahid Hamidi juga berdepan hukuman di atas 87 pertuduhan jenayah, termasuk rasuah.

Mengulas lanjut, Harris Idaham berkata disebabkan itu juga PN kini mengenakan tapisan paling ketat terhadap semua bakal calonnya untuk bertanding dalam PRU-15, kali ini.

Langkah itu katanya, bertujuan supaya parti komponen PN – Bersatu, PAS, Gerakan, SAPP dan STAR – mampu menawarkan calon-calon yang berwibawa dan boleh berkhidmat, selain mengikut prinsip asas parti iaitu integriti dan amanah, selain prihatin rakyat.

“Tapisan terhadap calon Perikatan Nasional kali ini sangat-sangat rigid… ketat… supaya PN dapat menawarkan calon boleh menang dan mampu berkhidmat kepada rakyat,” katanya yang mengesahkan turut diminta mengisi borang pencalonan bagi Parlimen Balik Pulau, Pulau Pinang.

Katanya PN juga menawarkan ‘darah baharu’ dan ‘udara baharu’ kepada anak muda untuk menyertai politik tanah air, menggantikan sistem lama UMNO yang telah rosak.


Siti Nurhaliza, suami dikompaun RM10,000 setiap seorang

Penyanyi nombor satu negara, Datuk Seri Siti Nurhaliza dan suaminya Datuk Seri Khalid Mohamad Jiwa masing-masing dikenakan kompaun RM10,000 berhubung pelanggaran prosedur operasi standard (SOP) Perintah Kawalan Pergerakan (PKP) sewaktu majlis tahnik anak keduanya, awal bulan ini.

Ketua Polis Selangor, Datuk Arjunaidi Mohamed berkata, turut dikenakan kompaun ialah Menteri di Jabatan Perdana Menteri (Hal Ehwal Agama), Senator Datuk Seri Dr Zulkifli Mohamad Al-Bakri dan penceramah Ustaz Azhar Idrus, Ustaz Don Daniyal dan Ustaz Iqbal.

“Mereka turut dikenakan kompaun sebanyak RM2,000 setiap seorang. Selain itu, tiga anak Khalid turut dikenakan kompaun sebanyak RM2,000 setiap seorang,” katanya pada Khamis sambil menjelaskan Norman Hakim dan Abby Abadi juga dikenakan kompaun.

Pada 3 Mei, Ketua Polis Daerah Ampang Jaya Asisten Komisioner Mohamad Farouk Eshak dilaporkan berkata, siasatan dijalankan selepas pihaknya menerima satu laporan mengenai majlis itu.

Kes disiasat mengikut Peraturan 19 Peraturan-peraturan Pencegahan dan Pengawalan Penyakit Berjangkit 2021.

Sebelum ini, tular di media sosial beberapa gambar berkaitan gambar majlis tahnik bersama majlis akikah yang diadakan penyanyi tersohor, Datuk Seri Siti Nurhaliza di kediaman mereka di Bukit Antarabangsa Ampang, Selangor pada 26 April lalu selepas melahirkan anak keduanya, Muhammad Afwa.

Terdapat segelintir netizen tidak berpuas hati dan mempersoalkan kehadiran menteri dan penceramah yang dikatakan merentas negeri semata-mata untuk menghadiri majlis berkenaan selain mendakwa penyanyi tersohor itu tidak sensitif dengan situasi semasa pandemik Covid-19.


Asyraf bangga dapat duduk sebelah Zafrul semasa majlis BN Selangor

Datuk Asyraf Wajdi Dusuki yang sebelum ini lantang dalam mengkritik polisi kerajaan khususnya melibatkan Kementerian Kewangan kini berbangga dapat duduk sebelah Tengku Datuk Seri Zafrul Tengku Abdul Aziz.

Ketua Pemuda UMNO itu banyak memberi pandangan yang berbeza dengan dasar dan polisi kerajaan, malah pernah mengkritik Menteri Kewangan itu berhubung isu pengeluaran Kumpulan Wang Simpanan Pekerja (KWSP) dan moratorium tetapi keadaan itu berubah selepas Zafrul dilantik menjadi Bendahari Barisan Nasional (BN) Selangor.

“Ramai juga ‘cybertrooper’ PN dan PH yang kepanasan lihat gambar ni. Fitnah saya macam-macam, jilatlah, dulu maki hamunlah. Bila saya tanya bukti status mana yang saya maki ataupun jilat, tak ada yang boleh mendatangkannya.

“Tak tahu beza antara kritik, berbeza pandangan, mendesak bagi pihak rakyat dalam isu-isu menyentuh kepentingan rakyat seperti KWSP, moratorium, mempercepatkan bantuan rakyat waktu Perintah Kawalan Pergerakan (PKP),” kata Asyraf dalam perkongsian di Facebook berhubung gambar dimuat naiknya.

Asyraf mempertahankan langkah untuk duduk semeja dengan Zafrul dan menjelaskan kritikannya itu hanya sekadar pandangan.

Tambahnya, walaupun sering berbeza pandangan, mereka berdua masih mampu bersikap profesional dan lebih bermakna, diletakkan semeja pada Majlis Penutup Konvensyen BN Selangor Selangor, pada Ahad.

Jawatan Bendahari BN Selangor sebelum ini disandang Ketua UMNO Bahagian Sungai Besar Datuk Seri Jamal Yunos tetapi kemudiaan menyerahkan kerusi itu kepada Zafrul.

Jamal menyatakan kesediaannya untuk memberi laluan kepada Zafrul bagi memastikan UMNO-BN dapat memenangi semula Selangor pada pilihan raya umum ke-15 (PRU-15) akan datang.

“BN Selangor sangat memerlukan seorang individu berkarisma ‘heavyweight’ seperti beliau untuk menghadapi PRU yang sangat mencabar.

“Saya ingin menggesa kepimpinan BN Selangor mempertimbangkan cadangan ini untuk segera melantik Tengku Zafrul sebagai bendahari sejurus selepas saya meletak jawatan,” kata Jamal.

Sebelum ini juga spekulasi mengatakan Zafrul berkemungkinan bertanding di Parlimen Kuala Selangor pada PRU-15.

Sebahagian besar pengundi seakan sudah ambil maklum kemungkinan tokoh korporat itu mempertaruhkan nasib pada pilihan raya pertamanya di sana.


Kor Ming beri amaran ahli DAP bertanding calon bebas akan dibuang

DAP akan membuang mana-mana ahli parti tersebut yang bertanding sebagai calon Bebas pada Pilihan Raya Negeri (PRN) tidak lama lagi.

Naib Pengerusi DAP, Nga Kor Ming berkata, tindakan membuang ahli-ahli parti yang ingkar merupakan prinsip parti yang terkandung dalam perlembagaan, ia ekoran kemelut dalaman melanda parti selepas pengumuman calon di enam negeri baru-baru ini.

“Mengikut perlembagaan parti mana-mana ahli yang bertanding tanpa kebenaran akan dipecat serta merta ini jelas. Semua ahli faham jadi kalau dia bertanding dipecatlah,” katanya dipetik laporan portal MalaysiaGazette.

Beliau berkata demikian mengulas tindakan David Marshel yang mengumumkan bertanding kerusi Dewan Undangan Negeri (DUN) Prai sebagai calon Bebas.

Semalam dilaporkan, bekas Ketua Cawangan DAP Batu Kawan itu keluar daripada parti berkenaan berkuat kuasa semalam selepas membuat keputusan untuk bertanding.

Jelasnya, tindakan berkenaan bukan atas kepentingan diri selepas bersama parti itu selama 15 tahun, sebaliknya mahu menyelamatkan DAP daripada kepimpinan Pengerusinya, Lim Guan Eng.

Dalam masa yang sama, David mahu menyokong Ahli Parlimen Batu Kawan, Chow Kon Yeow kekal sebagai Ketua Menteri negeri itu.

Sebagai rekod, David sebelum ini merupakan Setiausaha Perhubungan Bahagian DAP Batu Kawan dan Ketua Cawangan Kampung Jawa Autocity.


Najib gesa pemimpin tertinggi UMNO nasihat Ismail Sabri tarikh PRU-15

Empat pemimpin tertinggi UMNO perlu menasihatkan Perdana Menteri Datuk Seri Ismail Sabri Yaakob membuat keputusan yang tepat mengenai bila Pilihan Raya Umum Ke-15 (PRU-15) perlu diadakan, kata Datuk Seri Najib Razak.

Pengerusi Lembaga Penasihat Barisan Nasional (BN) itu merujuk kepada presiden, timbalan presiden dan dua naib presiden UMNO. Ismail Sabri adalah salah seorang daripada tiga naib presiden.

“Oleh kerana pertaruhannya terlalu tinggi, keputusan yang betul mesti dibuat, ia mengenai masa depan kita,” kata Najib ketika berucap pada konvensyen Barisan di Pusat Dagangan Dunia KLhari ini, (Rabu, 1 Jun 2022).

Bekas perdana menteri itu mengakui PRU14 sepatutnya diadakan selepas Malaysia menjadi tuan rumah Sukan Asia Tenggara pada Ogos 2017.

Semalam, Ismail Sabri ketika temu bual dengan akhbar Jepun, Nikkei Asia memaklumkan beliau akan mengadakan PRU dalam masa yang sesuai, namun membayangkan ianya tidak akan diadakan dalam masa terdekat.

Perdana menteri merujuk kepada kadar peningkatan inflasi, selain kenaikan kos dalam perbelanjaan makanan dan sara hidup lain adalah antara sebab untuk menolak PRU diadakan lebih awal.

PRU sepatutnya perlu dipanggil sebelum September tahun depan.

“Kita perlu menunggu masa yang sesuai (untuk mengadakan PRU). Kita sedang menghadapi tempoh inflasi yang meningkat dengan harga yang tinggi… adakah anda rasa ini masa yang sesuai?,” katanya Ismail Sabri kepada akhbar kewangan Jepun, yang terbesar di dunia dengan edaran harian melebihi tiga juta.

Menurut laporan itu, Ismail Sabri mendapat tekanan daripada UMNO, partinya sendiri supaya mengadakan PRU lebih awal.

“Pilihan raya tidak boleh dilengahkan daripada garis masa yang ditetapkan dalam Perlembagaan… tetapi untuk mengadakannya lebih awal, kita kena lihat keadaan semasa,” kata Perdana Menteri.

Mengulas lanjut, Najib yang juga Ahli Parlimen Pekan menjangkakan Barisan Nasional (BN) boleh menang besar jika PRU diadakan lebih cepat.

“Jika ia (pilihan raya) selesai, mungkin kita boleh menang besar. Tetapi kerana tekanan tertentu, kita tangguhkan pilihan raya, dan kita (BN) tewas,” katanya.

Najib berkata BN harus mengambil kesempatan daripada kekacauan dalam pembangkang untuk mengadakan pilihan raya.

“Sementara mereka berada dalam keadaan kucar-kacir, BN semakin kuat. Kita mungkin mempunyai masalah, tetapi kita lebih kuat sekarang,” katanya.

Kerajaan pimpinan Ismail Sabri sekarang turut dianggotai Perikatan Nasional (BN) – gabungan Bersatu, PAS, Gerakan dan beberapa parti lain.

Sebelum ini, kerajaan dan Pakatan Harapan (PH) telah menandatangani perjanjian kerjasama dwipartisan, yang antara lain menggesa agar Parlimen tidak dibubarkan sebelum 31 Julai 2022 bagi membolehkan tempoh kestabilan politik.

Bagaimanapun, UMNO, parti komponen terbesar dalam BN, mendesak supaya pilihan raya umum diadakan segera.

Sementara itu, Najib berkata angin perubahan dalam kalangan pengundi kini adalah untuk BN, itulah sebabnya label “Bossku” telah mendapat tarikan yang ketara dalam kalangan akar umbi.

Menurutnya “Bossku” bukan mengenainya tetapi sinonim dengan BN.

“Angin perubahan bertiup ke arah kita, ke arah Barisan. Saya yakin dengan ini, jika tidak “Bossku” tidak akan popular di tanah air. Bossku sinonim dengan Barisan,” katanya.


Budak 5 tahun maut disengat tebuan

Kegembiraan tiga beradik bermain di padang permainan bertukar tragedi apabila seorang daripada mereka maut disengat tebuan, di Kampung Tok Jembal, di Kuala Nerus kira-kira 5.40 petang semalam.

Mangsa, Eidrish Mohd Khalid, 5, disahkan meninggal dunia di Hospital Sultanah Nur Zahirah (HSNZ) pada jam 11.20 malam tadi selepas terkena kira-kira 60 sengatan di seluruh bahagian badan.

Bapa mangsa, Mohd Khalil Omar, 40, berkata ketika kejadian, dia bersama isteri Norliza Shaparuddin, 36, dan tiga anaknya sedang bercuti di kampung dan merancang untuk bertolak pulang ke Ipoh kira-kira 6 petang.

Bagaimanapun, ketika bersiap-siap untuk pulang, dia didatangi anak sulungnya Nur Adelya Qaisara, 10, memaklumkan adiknya diserang tebuan yang keluar dari sarang di bawah rangka pelantar jeti terapung terbiar di kawasan berkenaan.

“Sebaik mendengar jeritan Adelya, saya terus berlari ke tempat kejadian dan melihat Eidrish sudah terbaring di tanah dengan tebuan penuh satu badan.

“Ketika saya mendukungnya naik ke rumah, dia (Eidrish) masih bernyawa, tetapi sangat lemah dan kaku tidak menjerit atau menangis,” katanya ketika ditemui di kediaman keluarganya di Kampung Tok Jembal, hari ini.

Selain Eidrish, Mohd Khalid berkata dia serta dua anaknya, Nur Adelya Qaisara serta Nur Aiyris Dania, 7, turut terkena sengatan.

“Adelya masih dirawat di Unit Rawatan Rapi (ICU) HSNZ kerana terkena dua sengatan manakala Aiyris pula dirawat sebagai pesakit luar.

“Saya pula sepatutnya dirawat di wad kerana terkena hampir 20 sengatan, tetapi terpaksa pulang untuk menguruskan pengebumian Eidrish kira-kira 10 pagi tadi,” katanya.

Mohd Khalid berkata dia reda dengan pemergian anak ketiganya itu, tetapi kesal dengan sikap tidak bertanggungjawab pihak yang membiarkan rangka pelantar jeti tersebut di kawasan padang permainan tanpa penyelenggaraan.

“Tidak sepatutnya rangka pelantar jeti ditinggalkan di kawasan padang permainan kerana ia boleh menjadi habitat pelbagai haiwan berbisa.

“Saya harap pihak berkenaan seperti Pihak Berkuasa Tempatan (PBT) boleh mengambil tindakan sebelum nyawa lain terkorban,” katanya. – Bernama


Anwar beri alasan takut kompaun enggan jawab soalan media

Datuk Seri Anwar Ibrahim enggan melayani pengamal media yang menunggunya lama semasa sedang duduk dengan para pengundi di sebuah warung di Felda Tun Ghafar Kemendor, Jasin.

Ketua Pembangkang itu bersama Presiden Amanah Mohamad Sabu dan Setiausaha Agung DAP Lim Guan Eng bangun meninggalkan warung tersebut dan enggan mengadakan sidang media atas alasan takut dikompaun.

“Kamu nak sidang media? Kalau nak sidang media, kompaun nanti kamu semua bayar. Saya tak mahu bayar RM10,000,” kata Anwar dipetik laporan BH, sebelum masuk ke dalam kereta dan kemudiannya beredar.

Mohamad turut mengelak memberi kenyataan kepada pihak media yang mahu bertanya mengenai perkembangan kempen PH pada PRN Melaka, dengan alasan ‘tiada wang’ untuk membayar kompaun.

“Tak boleh, tak boleh (adakan sidang media). (Kompaun) RM4,000, saya tak ada duit,” katanya ringkas.

Prosedur operasi standard (SOP) PRN yang terlalu ketat oleh Suruhanjaya Pilihan Raya (SPR) yang diumumkan bermula tempoh berkempen Isnin lalu, dengan suruhanjaya itu menetapkan semua aktiviti kempen seperti berhimpun, ceramah, ziarah rumah ke rumah dan tinjauan mesra adalah dilarang.

Mengikut Akta 342 kegagalan mematuhi prosedur operasi standard (SOP) seperti tiada penjarakan fizikal, tidak memakai pelitup muka dan menyediakan pendaftaran MySejahtera boleh dikenakan kompaun.

Menurut Kementerian Kesihatan Malaysia (KKM), pihaknya tidak akan teragak-agak untuk mengeluarkan kompaun kepada mana-mana individu atau pertubuhan perbadanan yang melanggar mana-mana SOP Majlis Keselamatan Negara (MKN) Pelan Pemulihan Negara.

Pada 24 Okt lepas, Menteri Kesihatan Khairy Jamaluddin Abu Bakar dalam satu kenyataan berkata sebarang aktiviti, perhimpunan atau majlis sosial berkaitan pilihan raya termasuk penganjuran majlis pelancaran jentera pilihan raya tidak dibenarkan berkuat kuasa 25 Okt hingga 27 Nov ini bagi mengurangkan risiko penularan jangkitan dan peningkatan kes mendadak Covid-19.


Jangkitan kes baharu Covid-19 meningkat sedikit

Terdapat sedikit peningkatan melibatkan kes harian jangkitan baharu Covid-19 hari ini selepas sebanyak 5,713 kes dilaporkan setakat tengah hari tadi, berbanding 5,291 kes semalam.

Ketua Pengarah Kesihatan, Tan Sri Dr Noor Hisham Abdullah, dalam satu perkongsian melalui media sosial berkata pertambahan kes baharu hari ini menjadikan jumlah keseluruhan kes positif yang direkodkan naik kepada 2,492,343 sejak virus dikesan pada akhir Januari tahun lalu di Malaysia.

Sebanyak 5,681 kes yang dilaporkan hari ini membabitkan penularan tempatan iaitu 5,392 atau 94.9 peratus adalah warganegara dan 289 atau 5.2 peratus bukan warganegara.

Menurut Noor Hisham, KKM mengesan 32 kes import membabitkan 12 warganegara dan 20 warga asing.

“Daripada 5,713 kes harian yang dilaporkan pada hari ini sebanyak 93 kes (1.6 peratus) adalah kategori 3, 4, dan 5 manakala 5,620 kes (98.4 peratus) lagi terdiri daripada kategori 1 dan 2,” katanya dalam kenyataan, hari ini.

KKM turut melaporkan 555 kes yang dirawat di Unit Rawatan Rapi (ICU), sedikit meningkat berbanding 545 kes semalam yang mana daripada jumlah itu 280 kes memerlukan bantuan pernafasan.

“Sebanyak 5,865 kes sembuh dilaporkan hari ini, menjadikan jumlah keseluruhan kes yang pulih daripada jangkitan Covid-19 di negara ini kini mencecah 2,396,244 kes atau 96.1 peratus daripada kes yang dilaporkan setakat ini.

Pada masa sama, KKM turut mengesan lima kluster baharu, empat daripadanya di tempat kerja dan satu kluster dalam komuniti.

Ia menyumbang kepada 5,793 kluster setakat ini, dengan 5,426 kluster sudah ditamatkan dan 367 kluster masih aktif.


5,000 sukarelawan, 1,190 petugas kesihatan ditambah di tiga negeri

Kira-kira 1,190 petugas kesihatan dan 5,000 sukarelawan perubatan akan ditambah di Selangor, Kuala Lumpur dan Negeri Sembilan dalam usaha meningkatkan perkhidmatan dalam menangani penularan Covid-19 di negeri berkenaan.

Menteri Kesihatan Datuk Seri Dr Adham Baba berkata Kementerian Kesihatan (KKM) juga turut menghantar 417 petugas kesihatan dari negeri lain ke tiga negeri terbabit susulan peningkatan kes Covid-19.

Kes baharu Covid-19 di Selangor hari ini adalah yang paling tinggi iaitu 5,263 kes, diikuti Kuala Lumpur (1,521 kes) dan Negeri Sembilan (1,033 kes).

Bagi menambah baik pengurusan pesakit di hospital, beliau berkata, KKM menambah kapasiti katil di semua hospital di Lembah Klang iaitu daripada 3,412 unit kepada 3,777 di Selangor manakala daripada 795 unit kepada 1,129 di Kuala Lumpur dan Putrajaya.

“Selain itu, kerjasama dengan tiga hospital pengajar universiti iaitu Pusat Perubatan Universiti Malaya, Hospital Pakar Kanak-Kanak Universiti Kebangsaan Malaysia dan Hospital Pengajar Universiti Putra Malaysia bagi mengoptimumkan penggunaan katil di tiga hospital tersebut.

“(Ini) menjadikan keseluruhan katil bagi perawatan Covid-19 di Lembah Klang melebihi kapasiti 5,000 unit,” katanya pada sidang media khas pelan strategi Pengurusan Pandemik Covid-19 di Lembah Klang hari ini.

Dr Adham berkata KKM akan turut memperluas skop perkhidmatan Pusat Kuarantin dan Rawatan Covid-19 (PKRC) Taman Ekspo Pertanian Malaysia Serdang (MAEPS) 2.0 sebagai Hospital Bersepadu MAEPS yang berfungsi sama seperti hospital kerajaan lain.

Beliau berkata PKRC MAEPS 2.0 akan memberi perawatan pemulihan kecemasan kes Covid-19 kategori 3 dan 4 dengan menambah kapasiti bekalan oksigen kepada lebih 1,500 pesakit.

“Selain itu, KKM akan menambah kapasiti rawatan kecemasan khususnya di Selangor dengan meningkatkan jumlah katil kecemasan daripada 486 kepada 591 katil.

“KKM turut menambah kapasiti perawatan di Unit Rawatan Rapi (ICU) hospital daripada 280 katil kepada 349 di Selangor manakala bagi Kuala Lumpur dan Putrajaya, daripada 90 kepada 117 katil,” katanya.

Dr Adham berkata buat masa ini, Selangor memiliki 6,391 bekalan oksigen dengan pencapaian penggunaan sebanyak 3,413 atau 53 peratus.

“Bagi meningkatkan kapasiti (bekalan) oksigen di PKRC MAEPS 2.0 yang dijadikan sebagai Hospital Bersepadu MAEPS dalam perawatan Covid-19, penambahan sebanyak 1,000 tangki oksigen serta 1,000 pemekat oksigen telah pun dilakukan,” katanya.


Kenyataan Khairy bukti Perikatan Nasional mampu tadbir, urus negara

Pengalaman beliau menangani wabak Covid-19 di dua kementerian dalam tempoh dua tahun lalu membuatkan Khairy Jamaluddin berasa layak untuk menjadi Perdana Menteri dalam tempoh lima atau 10 tahun akan datang.

Namun, pada masa sama Menteri Kesihatan kerajaan sementara yang sebelum ini Menteri Sains, Teknologi dan Inovasi, seperti mengesahkan keupayaan Kerajaan Perikatan Nasional, untuk mentadbir dan menguruskan rakyat.

Ini kerana beliau memperoleh pengalaman menangani Covid-19 ketika berada dalam Kabinet Kerajaan Perikatan Nasional pimpinan Tan Sri Muhyiddin Yassin.

Dalam temu bual bersama BFM hari ini (15 November 2022) Khairy yang tidak diberikan tempat untuk bertanding dalam PRU-15 oleh UMNO, sebaliknya terpaksa meminta kerusi MIC, mengulas prestasi beliau menguruskan pandemik itu adalah bagus.

“Saya rasa prestasi kita bagus sebagai sebuah negara dan saya telah memainkan peranan dalam mengemudi (negara) mengatasi wabak,” katanya yang memulakan tugas sebagai Menteri Sains, Teknologi dan Inovasi di dalam Kabinet Kerajaan Perikatan Nasional pada 10 Mac 2020, ketika Covid-19 mula melanda negara.

Pada 4 Februari 2021, Muhyiddin mengamanahkan kepadanya tanggungjawab sebagai Menteri Penyelaras Program Imunisasi Covid-19 Kebangsaan.

Sebelum ini, Muhyiddin yang juga Pengerusi Perikatan Nasional berkata rakyat Malaysia telah menyedari bahawa apa yang dilakukan Kerajaan Perikatan Nasional sebelum ini dalam menangani pandemik Covid-19, termasuk mengenakan Perintah Kawalan Pergerakan (PKP), adalah untuk kepentingan mereka juga.

Akhbar kewangan terbesar dunia dengan edaran harian melebihi 1.73 juta naskhah, Nikkei Asia berkata disebabkan itu Muhyiddin yakin rakyat akan menyokong gabungan parti politik berkenaan dalam PRU-15 pada 19 November ini.

Sementara itu, mengulas lanjut Khairy berkata beliau merasakan dirinya seorang yang berdaya maju untuk memimpin negara susulan peranannya ketika wabak Covid-19, apabila beliau mula ditugaskan untuk memperoleh vaksin sebagai Menteri Sains, Teknologi dan Inovasi.

“Pengalaman itu telah mendorong saya menawarkan diri (sebagai perdana menteri), sekurang-kurangnya memasukkan nama saya dalam perbincangan … untuk memimpin negara mungkin dalam tempoh lima hingga 10 tahun akan datang.”

Khairy, calon BN bagi kerusi Parlimen Sungai Buloh, kali pertama menyuarakan impiannya untuk menjadi perdana menteri pada ceramah Selasa lepas dengan berkata, beliau berharap untuk menjadi perdana menteri “suatu hari nanti”.

Ismail Sabri Yaakob adalah antara pemimpin yang menyokong beliau untuk menyandang jawatan tertinggi berkenaan.

Ditanya apa yang dapat beliau tawarkan kepada negara, penyandang Ahli Parlimen Rembau tiga penggal itu yang tawar hati untuk menyerahkan kerusi Rambau kepada Timbalan Presiden UMNO Datuk Seri Mohamad Hasan berkata, beliau berharap dapat memperbaharui ekonomi, sistem pendidikan dan program kebajikan sosial.


Status jangkitan Covid-19 dalam kalangan kanak-kanak

Bermula awal Januari 2022 sehingga pertengahan Februari 2022, bilangan kanak-kanak bawah 12 tahun yang dijangkiti Covid-19 adalah seramai 50,826 orang, dengan pecahan kes:

• Kategori 1: 15,817 kes (31.12%);
• Kategori 2: 34,857 kes (68.58%);
• Kategori 3: 120 kes (0.24%);
• Kategori 4: 28 kes (0.006%); dan
• Kategori 5: 4 kes (0.001%).

Graf 1 menunjukkan pola penggunaan katil harian pesakit Covid-19 di kalangan kanak-kanak bawah 12 tahun, di mana ianya didapati semakin meningkat seiring dengan kenaikan kes Covid-19 di dalam negara. Peningkatan dilihat lebih ketara dalam bulan Februari 2022 terutama bagi kategori 2 hingga kategori 5.

Pola yang sama juga diperhatikan bagi penggunaan katil harian pesakit Covid-19 di kalangan kanak-kanak remaja (11-17 tahun) (Graf 2).

Ini mungkin disebabkan oleh penularan Varian Omicron serta peningkatan pergerakan kanak-kanak dalam komuniti susulan pembukaan semula sesi persekolahan, pusat jagaan kanak-kanak dan bayi, lalu menyebabkan risiko pendedahan kanak-kanak kepada jangkitan Covid-19.

Kanak-kanak telah terkesan secara langsung akibat pandemik Covid-19 yang telah mengganggu kehidupan keluarga serta aspek sosial mereka. Aspek persekolahan dan pendidikan juga terkesan dan pandemik yang berlarutan ini telah memberi kesan yang tidak sihat kepada perkembangan psikologi dan sosial kanak-kanak.

Meskipun gejala jangkitan Covid-19 di kalangan kanak-kanak kebiasaannya kurang serius berbanding dewasa, namun terdapat juga kes-kes yang memerlukan rawatan di hospital dan sebilangannya memerlukan rawatan intensif di ICU.

Antara gejala yang sering dialami oleh kanak-kanak yang dijangkiti Covid-19 adalah batuk dan selesema berterusan melebihi seminggu, bernafas laju, kurang aktif, kurang selera makan, demam yang berterusan, dan muntah atau cirit birit. Dalam keadaan yang lebih serius, kanak-kanak boleh mengalami sakit dada atau sakit perut, kurang tahap kesedaran, dan juga sawan.

Multi System Inflammatory Syndrome in Children (MIS-C) merupakan salah satu keadaan kritikal yang boleh berlaku akibat jangkitan Covid-19 di mana terjadinya keradangan organ dalaman terutamanya jantung, paru-paru, dan otak. Sejak Jun 2020 hingga Disember 2021, 174 kes kanak-kanak bawah 18 tahun telah mengalami MIS-C akibat jangkitan Covid-19 dengan pecahan umur:

• < 1 tahun : 25 kes (14.4%);
• 1 tahun hingga < 5 tahun : 38 kes (21.8%);
• 5 tahun hingga < 9 tahun : 64 kes (36.8%);
• 9 tahun hingga <12 tahun : 36 kes (20.7%); dan
• ≥ 12 tahun : 11 (6.3%).

Sehingga kini, tujuh (7) kes (4%) kematian kanak-kanak telah disebabkan oleh MIS-C susulan jangkitan Covid-19. Kanak-kanak juga berisiko mendapat Long-COVID (sindrom Covid-19 selepas fasa akut jangkitan). Data terhad yang diperolehi setakat ini menunjukkan risiko ini adalah lebih rendah berbanding orang dewasa, namun buat masa ini tidak banyak yang diketahui mengenai kesan jangka masa panjang Long-COVID kepada kanak-kanak.

Kumpulan kanak-kanak yang berisiko tinggi untuk mengalami jangkitan Covid-19 yang serius adalah golongan pesakit kanak-kanak yang mempunyai penyakit paru-paru kronik, penyakit jantung, lemah sistem imun badan, kencing manis, sedang menjalani rawatan menggunakan steroid (seperti pesakit autoimun dan transplan), kanser, asma, dan obesiti.

Memandangkan kanak-kanak kini merupakan golongan yang berisiko tinggi untuk dijangkiti Covid-19, antara kaedah utama bagi mengurangkan risiko ini adalah dengan kawalan kendiri dan juga vaksinasi.

Vaksin Covid-19 Comirnaty® (Pfizer-BioNTech) telahpun diluluskan penggunaannya untuk kanak-kanak 5 sehingga 11 tahun di Malaysia. Dari kajian klinikal, keberkesanan vaksin ini adalah sebanyak 91% serta berupaya untuk meningkatkan tindakbalas imun yang tinggi terhadap penyakit Covid-19. Ini dapat mengurangkan risiko penyakit Covid-19 yang serius.

Pemberian vaksin kepada golongan kanak-kanak yang berusia 5 hingga 11 tahun ini adalah tepat pada masanya untuk melindungi kumpulan ini khususnya kanak-kanak yang mempunyai komorbid. Kanak-kanak golongan umur 5 hingga 11 tahun perlu diberi 2 dos vaksin dengan sela masa 8 minggu selepas dos pertama.

Berdasarkan data terkini, sela masa 8 minggu di antara 2 dos yang diberikan akan memberi kesan tindakbalas imuniti dan kadar keberkesanan yang lebih tinggi serta berpotensi untuk memberi perlindungan yang lebih lama.

Pesanan kepada ibubapa yang membawa anak mereka untuk mendapatkan vaksin:

• Perlu memastikan anak-anak memiliki rehat mencukupi sebelum membawa mereka mendapatkan suntikan vaksin Covid-19;
• Kanak-kanak yang bakal divaksin juga perlu berada dalam keadaan sihat dan aktif serta makan dan minum yang cukup sebelum disuntik; dan
• Selepas menerima vaksin, pastikan kanak-kanak tidak melakukan aktiviti berat bagi tempoh seminggu. Ini penting bagi memastikan badan mereka dapat melalui proses pembinaan imuniti dengan baik dan mengelakkan sebarang komplikasi akibat melakukan aktiviti berat.

Selain itu, langkah-langkah pencegahan seperti berikut mesti dipatuhi:
• Kanak-kanak dinasihatkan untuk kekal berada di rumah kecuali untuk tujuan penting dan perlu sahaja;
• Amalkan norma baharu serta mematuhi Prosedur Operasi Standard (SOP) dalam mencegah jangkitan Covid-19;
• Ahli keluarga perlu diingatkan untuk tidak menjadi punca pembawa jangkitan kepada kanak-kanak dengan mematuhi SOP ketika berada di luar rumah; dan
• Jika terdapat ahli keluarga yang menjalani kuarantin di rumah, pastikan mereka patuh sepenuhnya kepada prosedur kuarantin.

Tan Sri Dr Noor Hisham Abdullah
Ketua Pengarah Kesihatan
20 Februari 2022


Nahas Elmina: Saksi dengar bunyi letupan, nampak mangsa rentung

“Saya terdengar bunyi letupan yang sangat kuat dan sebaik tiba di lokasi, saya nampak seorang mangsa terbakar rentung dalam keadaan terbaring,” kata saksi insiden pesawat jenis Beechcraft Model 390 (Premier 1) yang terhempas di Elmina, di sini hari ini.

Menurut Nur Alia Nordin, 28, semasa kejadian beliau berada dalam rumah di Kampung Kubu Gajah sebelum dikejutkan dengan bunyi letupan kuat menyebabkan beliau segera berlari keluar rumah untuk melihat punca bunyi tersebut, menurut laporan Bernama.

“Saya nampak asap hitam dari lokasi kejadian iaitu tiga kilometer dari rumah dan terus bergegas ke tempat kejadian yang hanya mengambil masa tiga minit.

“Sebaik tiba, saya nampak sebuah motosikal dan pesawat sedang terbakar,” katanya kepada Bernama di lokasi kejadian di sini hari ini.

Tinjauan Bernama sekitar 4.21 petang mendapati pasukan penyelamat serta pihak berkuasa sudah berada di lokasi kejadian dan media tidak dibenarkan masuk ke lokasi kejadian.

Setakat ini, Ketua Polis Selangor Datuk Hussein Omar Khan mengesahkan 10 orang maut dalam insiden berkenaan.


Permohonan Najib batal notis bankrap didengar 7 Disember

Permohonan bekas Perdana Menteri Datuk Seri Najib Razak untuk membatalkan notis bankrap terhadapnya kerana gagal membayar tunggakan cukai tambahan berjumlah RM1.69 bilion kepada Lembaga Hasil Dalam Negeri (LHDN) seperti yang diputuskan Mahkamah Tinggi tahun lalu akan didengar pada 7 Disember ini.

Perkara itu dimaklumkan peguam Wee Yeong Kang, yang mewakili Najib, ketika dihubungi melalui aplikasi WhatsApp selepas pengurusan kes secara dalam talian (e-Review) di hadapan Timbalan Pendaftar Ida Rahayu Sharif hari ini, yang turut disertai Peguam Hasil Siti Aisyah Yusoff dan Athari Faris Ammerry Hussein bagi pihak LHDN.

“Tarikh sama ditetapkan untuk mendengar permohonan Najib bagi penggantungan prosiding kebankrapan sementara menunggu pelupusan kes rayuannya di Mahkamah Rayuan terhadap keputusan Mahkamah Tinggi berkenaan atau sementara menunggu rayuan penghutang penghakiman (Najib) di Pesuruhjaya Khas Cukai Pendapatan (SCIT) selesai sepenuhnya,” katanya, lapor Bernama.

Najib memfailkan permohonan untuk membatalkan notis kebankarapan itu atas alasan notis yang dikeluarkan LHDN bertarikh 4 Februari lalu adalah berniat jahat, menindas dan penyalahgunaan proses mahkamah selain taktik konspirasi politik bertujuan untuk merosakkan kerjaya politiknya.

Kerajaan, melalui LHDN, memfailkan notis kebankrapan di Mahkamah Tinggi di sini pada 4 Februari lalu terhadap Najib selaku penghutang.

Berdasarkan notis itu, Najib perlu membayar RM1.69 bilion dengan lima peratus kadar faedah setahun atas jumlah baki dari 22 Julai 2020 (tarikh keputusan Mahkamah Tinggi) hingga 4 Februari 2021 iaitu RM45.9 juta serta kos RM15,000 dan setakat 4 Feb 2021, jumlah itu menjadi RM1,738,804,204.16.

Pada 22 Julai tahun lepas, Mahkamah Tinggi memutuskan bahawa Najib perlu membayar tunggakan cukai tambahan LHDN bagi tempoh 2011 hingga 2017 berjumlah RM1.69 bilion selepas membenarkan permohonan LHDN untuk memasukkan penghakiman terus terhadapnya.

Penghakiman terus ialah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.

Mengikut Seksyen 103(2) Akta Cukai Pendapatan 1967, seseorang yang diperintahkan membayar taksiran itu perlu menjelaskan bayaran tersebut kepada LHDN walaupun rayuan difailkan.


Dalam kerajaan PH dahulu ada hamba dan syaitan bisu: Hadi

Presiden PAS Datuk Seri Abdul Hadi Awang berkata pengaruh asing khususnya Barat berselidung di sebalik gerakan untuk menjatuhkan kerajaan Perikatan Nasional (PN).

Katanya, walaupun penjajah telah pulang ke negara masing-masing tetapi masih terdapat ejen-ejen mereka yang sanggup melakukan tindakan sedemikian.

“Walaupun penjajah asing itu sudah pulang ke negeri masing-masing, tetapi agenda penjajahannya masih tetap berlangsung hingga hari ini. Pengaruh dalam lapangan politik, ekonomi dan budaya yang ditinggalkan, diteruskan pergantungannya dengan bekas penjajah masing-masing.

“Kini, kita menyaksikan kebangkitan semula Islam dan merudumnya kekuatan negara besar penjajah. Namun begitu, mereka tetap menghalang segala usaha untuk kembali semula kepada Islam yang sedang diperjuangkan di seluruh negara umat Islam termasuklah di Malaysia,” katanya dalam kenyataan hari ini.

Ahli Parlimen Marang itu berkata penubuhan kerajaan sekular Pakatan Harapan (PH) yang didominasi kalangan bukan Islam dan ekstrem selepas Pilihan Raya Umum Ke-14 lalu telah mencetuskan kesedaran ramai.

Tanpa menyatakan pihak yang terlibat, tetapi Agenda Daily percaya ia dirujuk kepada AMANAH dan individu Islam dalam DAP, Abdul Hadi berkata ada kumpulan Islam yang terpengaruh dengan kerajaan PH, tetapi sekadar menjadi hamba sahaja.

“Mereka ikut serta bersuara melindungi perancangan kerajaannya yang secara halus melumpuhkan Islam dan umatnya, supaya terus berada dalam kelekaan atau menjadi syaitan bisu,” katanya.

Beliau berkata kejayaan menubuhkan kerajaan campuran PN yang didominasi umat Islam bagi menyelamatkan rakyat dan negara berdepan dengan cabaran apabila ada agenda untuk menjatuhkannya.

“Kita bersyukur kepada Allah SWT kerana telah berjaya menyatukan parti-parti umat Islam dan Bumiputera di samping parti-parti bukan Islam yang menolak pendekatan ekstrem. Sehingga akhirnya berjaya menubuhkan kerajaan campuran Perikatan Nasional kerana menyedari pendekatan ekstrem tidak akan mampu menyelamatkan negara dan rakyat.

“Justeru, penguasaan kerajaan PN yang menunjukkan perubahan positif akan dicabar, kerana dominasi umat Islam dan kalangan yang tidak ekstrem itu dibimbangi dapat menyelesaikan banyak masalah yang akan membina semula kekuatan umat.

“Maka, sudah pasti wujudnya gerakan untuk menjatuhkan kerajaan PN dengan segala cara. Oleh itu, seluruh rakyat yang sedar dan insaf terutamanya para pemimpin negara, janganlah ditipu lagi dan hendaklah menghalang anasir-anasir perosak yang berpakat untuk menyingkirkan Islam dalam negara,” katanya.

Pada masa yang sama, Abdul Hadi yang juga Duta Khas Perdana Menteri ke Timur Tengah mengingatkan rakyat perlu bersedia menghadapi sebarang kemungkinan supaya rancangan yang sedang berlangsung di beberapa negara lain, gagal dibawa masuk ke negara kita.

“Apatah lagi adanya ejen-ejen yang bersedia melakukannya dan tidak seharusnya masih dibiarkan berkeliaran. Kalau dahulu ditipu oleh penjajah British, janganlah pula hari ini berulang ditipu sehingga berkali-kali,” katanya.


Zahid dengan angkuhnya tolak hasrat PAS jadi orang tengah

Presiden UMNO, Datuk Seri Ahmad Zahid Hamidi seolah menunjukkan keangkuhan parti UMNO yang dipimpinnya, dengan memperkecilkan PAS hanya sebuah parti kecil yang hendak bekerjasama dengan parti besar.

Beliau turut memberi isyarat menolak hasrat PAS yang mahu menjadi orang tengah bagi menyelesaikan pertelingkahan antara UMNO dan Bersatu.

Katanya, keputusan untuk tidak bekerjasama dengan Bersatu dibuat oleh akar umbi parti semasa Perhimpunan Agung UMNO (PAU), bukan keputusan beliau sendiri walaupun rahsia pakatan sulitnya dengan Ketua Pembangkang, Datuk Seri Anwar Ibrahim terbongkar susulan tular klip audio perbualan antara kedua-dua pemimpin itu.

Dalam kenyataannya semalam, Zahid yang berdepan kes mahkamah atas 47 tuduhan jenayah berkata, perkara yang diputuskan itu tidak boleh lagi dibawa berbincang di meja rundingan dengan mudah.

“Saya berharap pihak yang berkeyakinan tinggi itu faham. Lagipun mereka juga perlu faham bahawa kerjasama Muafakat Nasional sudah dibentuk ketika orang Melayu dan Islam diinjak-injak semasa pentadbiran Pakatan Harapan (PH).

“Gabungan itu pada masa itu adalah tulen, jujur dan penuh semangat. Dan kerjasama berkenaan melibatkan antara 3 juta ahli bersama sejuta ahli. Bukannya kerjasama antara sejuta ahli dengan 500 orang,” katanya.

Beliau berkata demikian ketika mengulas kesediaan Dewan Ulama PAS Pusat untuk menjadi orang tengah bagi menyelesaikan kemelut UMNO dan Bersatu bagi menghadapi Pilihan Raya Umum Ke-15 (PRU15).

Rabu lalu, Ketua Dewan Ulama Pas Pusat, Datuk Dr Nik Muhammad Zawawi Salleh berkata, pihaknya boleh mengatur perjumpaan UMNO dan Bersatu bagi mencari titik pertemuan yang boleh menyelesaikan kemelut dihadapi.

Bagaimanapun, Agenda Daily difahamkan Zahid boleh mempengaruhi Majlis Tertinggi (MT) UMNO untuk mengubah sebarang keputusan PAU sama ada untuk berbaik dengan Bersatu atau mengekalkan keputusan sedia ada.

Zahid dan MT boleh menggunakan Fasal 9.1 Perlembagaan UMNO, di mana MT berkuasa menjalankan apa-apa langkah bagi pihak perhimpunan agung, dengan syarat langkah ini dimaklumkan semula kepada perhimpunan agung berikutnya.

Pada hari terakhir PAU itu juga, perwakilan bersetuju untuk memberikan mandat kepada presiden dan ahli Majlis Kerja Tertinggi (MKT) UMNO untuk menentukan tarikh penarikan diri daripada kerajaan Perikatan Nasional (PN).

Kerajaan PN dianggotai oleh Bersatu, PAS, Parti Solidariti Tanah Airku (STAR), Parti Progresif Sabah (SAPP), dan Gerakan. Bagaimanapun, beberapa pemimpin kanan UMNO dilantik menganggotai Kabinet diketuai Presiden Bersatu, Tan Sri Muhyiddin Yassin sebagai Perdana Menteri.


Rosmah terkejut lihat gambar tular Najib, kenalan rapat lapor SKMM

Seorang individu yang dikatakan kenalan rapat keluarga Datuk Seri Najib Razak mendakwa bekas Perdana Menteri dan isteri Datin Seri Rosmah Mansor, terkejut apabila ditunjukkan gambar yang tular dalam media sosial sejak beberapa hari lalu.

Individu yang enggan dikenali itu juga telah membuat laporan kepada Suruhanjaya Komunikasi dan Multimedia Malaysia (SKMM) meminta supaya siasatan dijalankan berhubung penularan gambar Najib dengan seorang wanita yang memeluk lengan kirinya, yang tular baru-baru ini.

Dia membuat laporan di Ibu Pejabat SKMM di Cyberjaya, Selangor petang semalam.

Dalam laporan tersebut, individu terbabit meminta siasatan dijalankan bagi membuktikan gambar berkenaan telah diedit dan keterangan pada gambar juga tidak benar.

“Saya telah menunjukkan gambar dan caption kepada Datuk Seri Najib Razak dan Datin Seri Rosmah Mansor di mana kedua-dua mereka sangat terkejut memandangkan ia tidak benar sebelum meminta bantuan saya membuat laporan kepada SKMM bagi tindakan selanjutnya.

“Saya membuat laporan ini bagi pihak Datuk Seri Najib dan Datin Seri Rosmah dan seperti yang mereka minta, mereka memohon satu siasatan diambil sekiranya hasil siasatan membuktikan gambar berkenaan diedit dan caption terbabit tidak benar.

“Saya juga memohon tindakan diambil terhadap pihak berkaitan dari sudut undang-undang,” katanya memetik laporan Utusan hari ini.

Sejak beberapa hari lalu, tular sekeping gambar menunjukkan Najib dengan seorang wanita yang memeluk erat lengan kirinya dan diapit empat individu lain.

Wanita terbabit menjadi tanda tanya dalam kalangan netizen di mana beliau kelihatan tersenyum dan mesra berada di sebelah Najib, sehingga ada yang mengatakan wanita misteri itu isteri baharu Najib.

Utusan melaporkan jurucakap MCMC ketika dihubungi mengesahkan telah menerima laporan tersebut semalam.

Setakat ini, Najib masih mengunci mulut, malah semalam beliau tidak mahu melayan soalan wartawan berhubung gambar tular itu ketika ditemui di Mahkamah Tinggi Kuala Lumpur ketika menghadiri perbicaraan kesnya.

Tindakannya itu diluar kebiasaan kerana sebelum ini Najib memang mudah dan cepat memberi sebarang ulasan balas jika ditanya wartawan.

Gambar tular itu juga menarik perhatian Ketua Armada Bersatu Wan Ahmad Fayhsal Wan Ahmad Kamal yang kemudian mengucapkan ‘Selamat Pengantin Baru’ kepada Najib.

Ucapan itu dibuat dalam komen di Facebook Najib yang memuat naik statusnya bertemu Menteri Luar Singapura Dr Vivian Balakrishnan dan Pesuruhjaya Tinggi Singapura ke Malaysia, Vanu Gopala Menon.


Iklan judi raya: Pengarah, komposer, penyanyi ditangkap

Polis Diraja Malaysia (PDRM) menangkap lima lagi individu yang terbabit dalam pembikinan video iklan hari raya yang mempromosikan judi atas talian malam tadi.

Ketua Polis Daerah Dang Wangi, Asisten Komisioner Mohamad Zainal Abdullah berkata, kelima-limanya, termasuk pengarah, komposer dan penyanyi ditahan di sekitar ibu negara dan Selangor.

“Pengarahnya yang diburu sebelum ini dipercayai mendapat arahan daripada sindiket perjudian atas talian untuk menerbitkan video tersebut,” katanya dalam satu kenyataan hari ini.

Katanya, dengan tangkapan itu, jumlah keseluruhan individu yang ditahan terbabit dalam pembikinan dua video iklan lagu raya kontroversi tersebut, setakat ini adalah seramai 18 orang.

Semua lima individu terbabit akan direman hari ini.

Dalam pada itu, beliau berkata, polis masih meneruskan siasatan bagi menjejaki sindiket judi dalam talian yang menjadi dalang dalam pembikinan video tersebut.

Sebelum ini, 13 tangkapan dibuat melibatkan pelakon, penerbit dan kru penerbitan pembikinan video iklan lagu raya mempromosi kegiatan judi itu dengan sembilan tangkapan bagi kes pertama manakala empat tangkapan bagi kes kedua.

Sejak Khamis sudah dua video iklan dengan tema sambutan Hari Raya tular di media sosial hingga mencetuskan kemarahan masyarakat, khususnya umat Islam yang menyambut bulan Ramadan.

Terdahulu dua laporan polis dibuat bagi membolehkan siasatan kes itu dijalankan mengikut Akta Rumah Judi Terbuka 1953.


Blogger gesa pemimpin UMNO jangan bantu mangsa banjir di Kelantan

Seorang blogger dan aktivis parti menggesa pemimpin UMNO Kelantan supaya tidak memberi bantuan kepada mangsa yang berdepan banjir di negeri tersebut ketika ini.

Blogger tersebut, Rafie Awang Kechik dalam hantaran di akaun Facebooknya meminta pemimpin UMNO di Kelantan supaya tidak menghulurkan bantuan kepada rakyat yang sedang berdepan kesusahan akibat bencana banjir kerana tidak pernah dihargai dan berterima kasih.

“Kepada semua pemimpin UMNO di Kelantan. Berhenti seketika untuk tunjuk baik,tunjuk cakna kpd rakyat. Berpuluh tahun dah berkongsi segala duka lara dan masalah kehidupan rakyat. Rakyat Kelantan tak hargai pun, tak berterima kasih pun.

“Biarkan anak-anak dan menantu mereka yang ada di KL (Kuala Lumpur) atau di luar Kelantan bantu mereka.Kita jaga kita sahaja. Tak payah tunjuk baiklah.

“Serahkan sahaja kepada pemimpin PAS dan PN (Perikatan Naisonal) yang mereka pilih untuk selesai dan bantu mereka. Berbudi biar pada yang tahu menghargai,” katanya dalam satu hantaran di akaun Facebooknya.

Untuk rekod, Sekretariat Jawatankuasa Pengurusan Bencana Negeri (JPBN) memaklumkan ketika ini di Kelantan jumlah mangsa banjir meningkat kepada 8,645 orang daripada 2,586 keluarga pagi ini, berbanding 5,642 orang daripada 1,679 keluarga malam tadi melibatkan sebanyak 80 PPS dibuka di sembilan jajahan iaitu Kota Bharu, Pasir Mas, Tumpat, Bachok, Tanah Merah, Pasir Puteh, Kuala Krai, Machang dan Jeli.

Berdasarkan laman sesawang https://publicinfobanjir.water.gov.my/, enam sungai utama melepasi paras bahaya termasuk Sungai Lebir di Kampung Tualang, Kuala Krai dengan bacaan 38.29 meter (m), Sungai Golok di Kampung Jenob, Tanah Merah (24.59 m) dan Sungai Golok di Rantau Panjang, Pasir Mas (10.61 m).


PRN Sarawak diteruskan walaupun bimbang penularan Omicron

Kemunculan varian baharu lebih merbahaya, Omicron tidak akan menghalang Pilihan Raya Negeri (PRN) Sarawak daripada diadakan, kata Khairy Jamaluddin Abu Bakar.

Menteri Kesihatan itu berkata prosedur operasi standard (SOP) yang lebih ketat akan dikenakan dengan mengambil kira kemunculan varian baharu, Omicron dan syor itu akan dikemukakan kepada Suruhanjaya Pilihan Raya (SPR) dalam masa terdekat.

“SOP sudah hampir siap dan Kementerian Kesihatan (KKM) sedang memperhalusi satu dua perkara untuk kita kemukakan kepada SPR.

“Sudah pasti perkembangan terbaru diambil kira supaya SOP yang akan dikemukakan kepada SPR itu adalah lebih ketat agar tidak ada penularan berlaku pada PRN berkenaan,” katanya semasa sidang media hari ini.

Jelasnya lagi, beberapa langkah lebih ketat disyorkan tetapi tidak memperincikan dengan lebih lanjut berhubung SOP baharu tersebut.

Terdahulu, Khairy juga mengesahkan penemuan kes positif pertama Omicron dalam negara melibatkan seorang pelajar swasta.

Individu tersebut merupakan seorang pengembara bukan warganegara berusia 19 tahun yang tiba dari Afrika Selatan melalui Singapura pada 19 November 2021 dan telah menjalani ujian RT-PCR Covid-19 setibanya di pintu masuk antarabangsa (PMA) KLIA.

“Kementerian Kesihatan Malaysia (KKM) ingin memaklumkan bahawa melalui tindakan pencegahan dan kawalan jangkitan penyakit Covid-19 di semua PMA dan survelan makmal yang dilaksanakan secara berterusan, kes pertama positif varian yang dibimbangi (variant of concern – VOC) Omicron telah dikesan di Malaysia,” katanya.

KKM juga sudah mengambil tindakan dengan mengenakan Perintah Pengawasan dan Pemerhatian di bawah Seksyen 15, Akta Pencegahan dan Pengawalan Penyakit Berjangkit (Akta 342) dan menjalani kuarantin wajib di penginapan yang disediakan oleh pihak universiti di Ipoh.

Menurut KKM, pelajar tersebut dalam perjalanan dari KLIA ke Ipoh didapati menggunakan bas yang disediakan khas oleh pihak universiti.

“Kes menjalani kuarantin seorang diri di penginapan tersebut dan berdasarkan siasatan yang dijalankan, beliau patuh kepada perintah yang dikeluarkan,” katanya kenyataan itu lagi.

Sejak Pertubuhan Kesihatan Sedunia (WHO) mengumumkan varian yang dibimbangi (variant of concern – VOC) Omicron pada 24 November 2021, IMR mula menjalankan ujian PCR Genotyping Assay ke atas semua sampel positif yang disaring di PMA KLIA sebagai inisiatif tambahan kepada kajian berterusan jujukan genompenuh (whole genome sequencing – WGS).


Lebih 68.41 juta dos vaksin diberikan, 14.44 juta dos penggalak

Seramai 25,784,236 atau 79.0 peratus populasi Malaysia, termasuk rakyat asing, telah lengkap menerima sutikan vaksin Covid-19 sama ada vaksin dua dos atau vaksin dos tunggal sejak Program Imunisasi Covid-19 Kebangsaan (PICK) dilancarkan 24 Februari 2021 lalu.

Manakala, 27,397,802 atau 83.9 peratus lagi menerima sekurang-kurangnya satu dos, dan 15,446,895 atau 65.7 peratus individu dewasa telah menerima dos penggalak.

Kementerian Kesihatan (KKM) memaklumkan secara keseluruhannya sebanyak 68,418,688 dos vaksin telah diberikan sehingga semalam.

Daripada jumlah itu, 61,395,855 dos vaksin diberikan kepada golongan dewasa, yang melibatkan 22,941,756 atau 97.5 peratus daripadanya telah lengkap divaksinasi.

Sementara 23,217,449 atau 98.7 peratus lagi individu dewasa menerima sekurang-kurangnya satu dos.

Sejak 8 September tahun lalu hingga semalam juga seramai 2,842,480 atau 91.4 peratus remaja berusia antara 12 hingga 17 tahun telah lengkap divaksinasi, manakala 2,941,159 atau 94.6 peratus lagi menerima sekurang-kurangnya satu dos.

Bagi kanak-kanak berusia lima hingga 11 tahun pula, KKM berkata 1,239,194 atau 34.9 peratus daripadanya telah menerima dos pertama.